ДИНЕЙРА: ИНСОНЛАРНИНГ ҲАММАСИ ҲАМ СЕВИШГА ҚОДИР ЭМАСЛАР... 02.11.2012 06:04\nТўлиқ исми-шарифи: Динара Хасенова. Саҳнавий тахаллуси: Динейра\nМусиқий альбомлари: 2 та, “Алвидо” ва “Манзиллар”\nАктриса сифатида 3 та фильмда бош ролларни ижро этган: “Ёр-ёр қани?”, “Бахт излаб”, “Висол”\n“Чиройли фикрлар + чиройли сўзлар + чиройли ҳаракатлар = ЧИРОЙЛИ ҲАЁТ”\n21 июль куни Зарафшон шаҳрида туғилган. Оилада икки фарзанд, акаси ва Динейра. Ота-онаси умуман, шоубизнесдан йироқ соҳа вакиллари бўлиб, отаси қурилиш соҳаси бўйича ўз бизнесига эга тадбиркор, онаси эса инглиз тили ўқитувчиси. Зарафшонда Гимназияни тугатгач, Тошкентга келиб, ота-онасининг ҳоҳишига кўра, Иқтисодиёт университетига ўқишга киради. Унгача, Зарафшонда Гимназияда ўқиб юрганидаёқ параллел равишда мусиқа мактабининг фортопиано синфида ҳам ўқиган ва мусиқа билан шуғулланган эди. Ота-онасининг режаси бўйича у буёғига жиддий соҳа бўйича таълим олиши керак эди. Лекин, Динейрани мусиқага бўлган қизиқиши кучли бўлиб, у ўша йиллардаги машҳур гуруҳлардан “Сетора” (илк состав), хонандалар DJ Пилигримм, Севара Назархонларнинг ижодига қизиқар, уларнинг мухлиси эди.\nДинейра: - Мен “Тарона” студияси ўтказган концертларнинг дискини сотиб олиб кўрар, концертдаги хонандаларга ҳавас қилганимда, вақти келиб ўзи ҳам улар билан бир саҳнада қўшиқ куйлашим мумкинлигини, ҳатто орзу ҳам қилмагандим. Бу мен учун, фантазиямнинг чегараси, орзу қилишдан ҳам юқорироқ тушунча эди. Лекин, мен ўзимизнинг ўзбек эстрадасини, ҳамда хориж эстрадасини доимий кузатиб борардим. Менга ўзбек хонандалари ва шу бирга хориж хонандаларидан Бритни Спирс ёқарди. Унинг услуби, қўшиқ куйлаши, рақслари жуда ҳам манзур бўлганди. Ўзим учун, ўқиш билан параллел равишда рақс билан ҳам шуғуллана бошладим. Ўша пайтда, бу ерда “Тодес”нинг филиали, рақс мактаби очилди. Мен ўзим учун, ўша студияда рақс ва қўшимча равишда, вокал билан ҳам шуғуллана бошладим. Параллел равишда, Иқтисодиёт университетида ҳам аъло баҳоларга ўқидим ва у ерни имтиёзли диплом билан тамомладим. Ўша вақтларда телевизорда кастинг ҳақида маълумотни кўриб қолдим, бу “Star.uz” лойиҳаси эди. Яъни, Россиянинг “Юлдузлар фабрикаси” лойиҳаси каби, эди. Хуллас, мен ўша кастингдан ўтдим. Бу ҳақида ҳеч ким билгани ҳам йўқ. Ота-онамга мен ўзим атайин бу ҳақида билдирмадим. Чунки, улар бунга мутлақо қарши эдилар ва шоубизнесни яхши жой эмас, деб тушунишарди. Кастингдан ўтгач, ўзим учун ҳам мутлақо кутилмаган равишда, финалга чиқдим. Менга финал босқичга чиққанларни телевизорда кўрсатишларини айтишди. Мен эса, (самимий кулиб) дарҳол лойиҳа продюсерларига қўнғироқ қилиб, менинг анкетамни иштирокчилар сафидан олиб ташлашларини ва мени у ерда қатнашмади, деб ҳисоблашларини илтимос қилдим. Чунки, бу ҳақида ота-онам билишса, шокка тушишлари аниқ эди. Лекин, продюсерлар мени бу фикримдан қайтариб, барибир лойиҳани давом эттиришга кўндиришди. “Бу яхши имконият, сен ғолиб чиқишинг мумкин” дейишди улар. Ўша куни телевизорда чиққан куним, мен телевизорни ўчириб қўйиб, қўлдан келганча ота-онамни чалғитишга ҳаракат қилдим. Шу тарзда ўзим кутмаган ҳолда финалда ғолиб ҳам бўлдим. Шартнома туздик ва биринчи қўшиқни ҳам ёздик. Шундан сўнг, биринчи қўшиғим радиода ва телеведенияда премьера бўлди. Шунда бу соҳа, бу касб меникилигини ҳис қилдим ва ижод қила бошладим. Ота-онамга ҳам тўғрисини айтишимга тўғри келди. Улар мени койишса керак, хафа бўлишса керак, деб ўйлагандим. Лекин, улар мени таваккал қилиб кўрганимга ва ҳеч қандай ҳомийларсиз, катта маблағсиз ҳаракат қилиб ғолиб чиққанимга ҳайрон бўлишди ва бир тарафдан қойил ҳам қолишди. Бунинг уддасидан чиқа олганимга, ҳурмат билан қарашди. Ижод қила бошлаганимдан кейин, улар ҳам, ҳар бир инсон ўз йўлини ўзи танлашини, шоу бизнес ёмон жой эмаслигини, бу ерда истеъдодли ва ажойиб инсонлар меҳнат қилишларини, ҳамма нарсани ҳам пул ҳал қилмаслигини, ўз истеъдодинг ва меҳнатинг билан ҳам муваффақиятга эришишинг мумкинлигини тушунишди. Эндиликда, (самимий) ота-онам менинг энг содиқ мухлисларим деса ҳам бўлади. Онам айниқса мен учун, мендан ҳам кўра кўпроқ қайғурадилар. Мен иштирок этган ҳамма концертларга борадилар, клипларимни кузатиб, ўз фикрларини билдирадилар. Акам Темур ҳам, қурилиш бизнеси билан шуғулланар, санъатдан йироқ инсон эди. Лекин, клиплар суратга олдираётган вақтим, у доим бирга келар ва жараённи кузатар, бу унинг учун қизиқарли эди. Ҳаттоки, режиссёр Нозим Жумаевга ўз таклифларини ҳам айтарди. Кейин, мени биринчи марта фильмга роль ижро этишга таклиф қилишгач, яъни режиссёр Зебо Наврўзова ўз фильмига таклиф қилгач, акам ҳам бу соҳа билан жиддий шуғулланишни ҳоҳлади ва кинопродюсерлик билан шуғуллана бошлади. Ўз хусусий фирмасини ҳам очди. Эндиликда, акамни “Темиржан” деб номланган киностудияси бор. Ҳозир кинопродюсер сифатида фаолият олиб бормоқда, уни рекламаларда суратга тушишга ҳам таклиф қилишяпти. Масалан, яқиндагина актёр Умид Искандаров билан “Билайн” компаниясининг рекламасида суратга тушди. Эндиликда, акам билан ҳамкасбмиз десам ҳам бўлади.\n- Ҳозирда отангиз ижодингизга қандай муносабат билдиряптилар?\n- Отам ҳозирда менинг ижодимдан жуда ҳам хурсанд. Менинг муваффақиятларимдан биргаликда қувонадилар. Албатта, улар мени бундан кўра жиддий касб эгаси бўлишимни истагандилар. Лекин, характерга кўра, мени онам камтарроқ, отамлар эса, эътиборни яхши кўрадилар. Шунинг учун ҳам, отам билан бирга бирор тадбирларга, бирор жойга борганимизда, мени таниб, дасхатлар сўраб, суратларга тушишса, отам бундан хурсанд бўлиб, фахрланадилар ҳам. Эндиликда ўзим ҳам, ота-онамни менинг ижодимга бефарқ эмасликларидан қувонаман.\n- Сиз ўзингиз одатда, ҳаётда ўз олдингизга қандай талаблар қўясиз ва буларни қандай амалга оширасиз?\n- Мен ўз олдимга жуда ҳам бир юқори талаблар қўймайман. Мен имкониятларимдан келиб чиқиб, ўзимга ўзим баҳо бераман. Масалан, ҳозирда кўпчилик мендан яккахон концертимни ўтказишимни сўрашяпти. Айниқса, мухлислар... Масалан, вилоятларга чиққанимда, у ерларда концерт берганимда, “қачон Тошкентда яккахон концертингизни ўтказасиз” деган саволни кўп беришади. Мен эса, ҳозир менга бунинг учун ҳали вақтли эканлигини тушунаман. Концерт бериш учун, мен жуда ҳам юқори бир машҳурликка эришишим керак, деб ҳисоблайман. Лекин, концертни шунчаки белги учун, “концерт қилдингми, қилдинг” қабилида ўтказиб юборишни ва кейин “мана мен концерт бердим” деб, зални тўлиқ тўлдирмай концерт беришни ҳам, етарли даражада профессионаллик эмас, деб ҳисоблайман. Тўғри, яккахон концерт бериш орзуйим бор. Лекин, бунинг учун янада кўпроқ ҳаракат ва меҳнат қилишим керак, деб ҳисоблайман. Ҳозир бунга интиляпман, қачондир бу орзуйим ҳам амалга ошишига ишонаман!\n- Ҳозирда ижодингизда қандай янгиликлар?\n-Шу кунларда яна янги фильмда суратга тушишга ҳозирлик кўряпман. Ўзим янги сценарий ёзяпман. Албатта, актриса сифатида жуда ҳам бир профессионал эмасман, лекин актёрлик бўйича дарс ҳам олганман, актриса Зебо Наврўзовадан. Аммо барибир томошабинлар мени актриса сифатида ҳам тан олишлари учун, янада кўпроқ ҳаракат ва меҳнат қилишим керак, деб ҳисоблайман. Ҳозирда бу борада ҳам, меҳнат ва изланишдаман.\n- Сиз ўзингизни аслида актриса деб ҳисоблайсизми ёки хонанда дебми?\n-(бироз ўйланиб) Албатта, биринчи навбатда қўшиқчи, хонанда! Чунки, мусиқа илгари мени кўпроқ ўзига жалб этган. Мен ҳеч қачон актриса бўламан, деб ўйламаганман! Чунки, ўз клипларимда ўзим суратга тушганимда, буни қанчалик қийинлигини ҳис қилганман. Кун бўйи суратга олиш ишларининг давом этиши, павильонлар қишда совуқ, ёзда иссиқ, барибир ўзига хос қийинчиликларни кўриб, доим, “бундай ҳолатда актрисалар қандай ишлашади?” дердим. Ахир уларда суратга олиш ишлари ҳафталаб, ойлаб давом этиши мумкин. Шундай шароиларда ва баъзида, овқатланишга ҳам вақт йўқ. Буларни кўриб, мен доим, “мен ҳаётда актриса бўлмайман” дердим. (самимий кулади) Аслида ҳаётда актрисаликка қобилиятим бўлгани билан, қийинчиликларни кўриб, шундай фикрга келгандим. Лекин, кутилмаганда “Манзиллар” клипимдан сўнг, Зебо Наврўзова фильмда роль ижро этишга таклиф қилгач, ўзим учун ҳам, кутмаган ҳолда пробдан ўтдим ва ролга тасдиқландим, кинода ҳам ўйнадим. Ҳозир эса, менга бу жараён жуда ҳам ёқади. Қийинчиликларни ҳам тушунаман. Актриса бўлиш, хонанда бўлишдан кўра, қийинроқ деб ҳисоблайман. Лекин, бу менга ёқади ва актриса сифатида янада ўз устимда ишлаб, профессионалликка эришмоқчиман.\n- Ўзингизнинг шоубизнесдаги илк муваффақиятли қадамларингизни эслай оласизми?\n- Шоубизнесга илк қадамларимни қўйган вақтларимда жуда ҳам ҳаяжонланганман. Чунки, бу ерда деярли ҳеч кимни танимасдим. Лекин, ҳеч ким билан зиддиятга бормаганман. Аксинча, ҳамма билан дўстлашиб кетдим. Аммо, ўша пайтларда бу соҳага бегона эдим ва бу тарафлама менга бироз қийин бўлган, албатта. Каттага саҳнадаги биринчи чиққанимда ҳам жуда ҳаяжонланганман, ҳаттоки тиззаларимгача қалтираган. Лекин, ҳаммаси муваффақиятли ўтган. Бу 2007 йил Истиқлол санъаат саройида бўлган янги йил концерти эди. Лекин, мени дўстларим, ҳамкасбларим қўллаб-қувватлашган. Мен хип-хоп усулида бошлаганман, инглиз тилида куйлаганман. Кейин эса, барибир ўзбек тилида ижод қилишим кераклигини тушундим ва ижодимни миллийлик билан уйғунлаштира бошладим. “Рақсга тушгин” қўшиғим, аэренби элементларини, шарқона элементларни ҳам ўзида уйғунлаштирган. Мен ҳозир ҳам ижодимни шу усулда давом эттиряпман, яъни шўх клуб йўналишидаги қўшиқларим ҳам, миллий йўналишдаги қўшиқларим ҳам бор. Масалан, “Қиз бола” қўшиғим миллий йўналишда куйланган.\n- Сиз модел бўлиб ҳам фаолият юритгансиз тўғрими?\n- Ҳа. Иқтисодиёт университетида ўқиб юрган вақтларимда, бир муддат модел сифатида ҳам фаолият олиб борганман. Дугоналаримдан бири ўша вақтдаги “Sandra Models” моделлар агентлигининг раҳбари эди. (Ҳозирда “Step Models” деб аталади) У менга таклиф берган эди. Бўйим баланд ва қоматим мос бўлганлиги учун ҳам, у менга фотосессия, баъзи бир компанияларнинг “юзи” сифатида ва модалар намойишларида қатнашишни таклиф қиларди. Рози бўлганман. Менга модалар намойиши ёқарди, подиум, томошабинлар... (самимий кулади) 2006 йилда “Mis Fashion TV” конкурси бўлган, ўшанда мен Олма-отада Ўзбекистон номидан қатнашганман ва ғолиб бўлганман. Бу ҳам ўзига хос, кичик ғалаба бўлган.\n- Демак, ҳозирги кунда, хонандаликдан ҳам кўра кўпроқ кинога эътибор қаратяпсиз?\n- Шундай деса ҳам бўлади. Лекин, тўғрироғи икковини ҳам баравар олиб бориш ниятидаман. Кино борасида эса, боя айтганимдек сценарий ёзяпман. Бу сценарий қисман ўз ҳаётимдан олинган, лекин мавзусини ҳозирча ошкор қилмоқчи эмасман. Режиссёрликка актёр ва режиссёр Нозим Тўлахўжаевни таклиф қилмоқчимиз. Суратга олиш ишларини октябрларда бошламоқчимиз. Бундан ташқари, акам билан янги Web сайт очиш ҳаракатидамиз. Бу сайт Kinogap. com деб номланади ва у ерда ўзбек фильмларини он-лайн намойишлари бўлади. Бу ҳам янги лойиҳа ҳисобланади. Хонандаликда, шу кунларда “Мени эсла” қўшиғимга клип суратга олишни режалаштиряпмиз. У жуда ҳам рақсбоп қўшиқ, клип ҳам албатта, шўх ва рақсбоп бўлади. Ундаги рақсларни ўзим саҳналаштиряпман.\n- Клип суратга олдирганда, асосан, кўпроқ трэк бўлиши ҳоҳлайсизми ёки кўпроқ сюжетли клипларга эътибор қаратасизми? Клипнинг бюджети сиз учун катта аҳамиятга эгами?\n- Албатта, ҳар қандай клип учун бюджет муҳим аҳамиятга эга. Чунки, катта бюджет билан яхши, сифатли клип олдириш мумкин. Масалан, компьютер графикаси, декорациялардан фойдаланган ҳолда, сюжетли қилиб, актёрларни ҳам таклиф қилиб. Лекин, мен бошқалардан келиб чиқиб айтяпман, кам бюджетда ҳам, яхши ғоя билан жуда муваффақиятли клип суратга олдирганлари ҳам бор. Мени ўзимни клипларимда эса, агар сокин қўшиқ бўлса, сюжетли бўлгани яхши, чунки, шунда томошабинга қўшиқ мазмунини ҳам яхшироқ очиб бериш мумкин. Агар шўх қўшиқ бўлса, унда мен ўз рақс маҳоратимни кўрсатмоқчи бўламан. Натижада, трэек услубида олишга тўғри бўлади.\n- Имидж борасида кимгадир тақлид қиласизми? Сизнинг услубингиз кўпроқ Ҳолливуд машҳурларини эслатади...\n- Менга хорижлик хонандалардан Николь Шарзингернинг ижоди ва услуби ёқади. Болалигимдан эса, Бритни Спирснинг ижодини жуда яхши кўрардим. Менга доим рақс тушиб қўшиқ айтадиган хонандалар ёқарди. Шунинг учун ҳам, клипларимда мен доим рақслар саҳналаштиришга алоҳида эътибор бераман. 15 сентябрдаги “Ўзбегим таронаси” концертида, янги қўшиғим “Мени эсла”ни ижро этаман ва у ерда биринчи марта хореограф сифатида рақсларни ва саҳна номерини ўзим саҳналаштирганман, ҳаракатларни ҳам ўзим ўйлаб топдим.\n- Сиз уларга тақлид қиласизми? Ёки...\n- Йўқ, бу тақлид эмас. Ким яхши ижод қилса, Мадоннами, ёки бошқа ижодкорми, бу менга ёқади, унинг концертларини кўриб, уни шу ёшдаги кўриниши ва энергияси мени ҳайрон қолдиради. Унинг концертлари ўзгача, қандайдир ғайриоддий, худди Майкл Жексоннинг концертлари каби. Уларни энергиясига, қандай куч билан ишлашига ҳавас қиламан, улар каби ишлаш керак, деб ҳисоблайман.\n- Агар сизни севган ёки яқин инсонингиз танқид қилса?\n- Мени кўпинча, яқинларимдан онамлар танқид қиладилар. Мен асло хафа бўлмайман, уларнинг фикрларини эшитаман, маслаҳатларига қулоқ соламан. Мен ўзи танқидга ёмон қарамайман, лекин профессионал бўлмаганларнинг танқидлари жаҳлимни чиқаради.\n- Сиз ўзингизни томошабинларга қандай образда кўрсатмоқчи бўлгансиз ва бунга эриша олдингизми?\n- Тўғрисини айтганда, ҳамма актёрлар, актрисалар, хонандалар, ўзларини қандай бўлсалар, шундай кўрсатишлари керак, деб ўйлайман. Ўзларидан кимдир ясаб олмасликлари керак, назаримда. Инсон, ўзлигича қолиши керак. Саҳнада бошқа инсон, клипда бошқа, ҳаётда эса, умуман бошқа инсон бўлсанг, бу унчалик тўғри эмас. Буни бошқалар ҳам сезадилар, албатта. Томошабинлар барибир ёлғонни билиб оладилар. Шунинг учун ҳам, инсон ҳаётда қандай бўлса, ҳамма жойда шундай самимий бўлиши керак, деб ўйлайман. Масалан, “Ёнма-ён” клипимда мен бироз эрка, ҳатто мушукчасини ҳам машғулотга олиб келадиган, шўх, лекин самимий, кўнгли очиқ қиз образида чиққанман. Ҳаётда ҳам худди шундайман ва бу клипга ўз характеримдан келиб чиқиб ёндошганман. Саҳнага чиққанимда қандай бўлсам, ҳаётда ҳам шундай қувноқ ва самимийман. Менимча, инсон ҳар доим ҳаётда қандай бўлса, саҳнада ҳам шундай бўлиши керак, деб ўйлайман.\n- Нима деб ўйлайсиз, хонанда учун интуиция қандай роль ўйнайди?\n- Албатта. Мен интуицияга аҳамият бераман. Баъзида, масалан ёлғонни сезмасам, билмасам яхши эди, деб ўйлайман. Умуман, олганда хонанда учун, интуициянинг ўрни катта, чунки томошабинларни, уларнинг кайфиятини ҳам сезишинг керак. Баъзида томошабинларни маъюс, сокин қўшиқ эшитгилари келганини сезаман, масалан ёмғир ёғаётганда, дарҳол сокин қўшиқ айтаман. Агар уларни рақсга тушгилари келаётганини сезсам, шўх қўшиқлар куйлайман. Агар ўзбекча миллий қўшиқлар тинглагиси келса, мен ҳам миллий руҳдаги қўшиқларимни ижро этаман.\n- Ҳозир ёлғон ҳақида гапирдингиз. Ўзингиз ҳам, ҳаётда ёлғонга, алданишга тўқнаш келганмисиз?\n-Менимча, (самимий) ҳаётда ёлғон, алдов билан тўқнашмаган инсон бўлмаса керак. Афсуски, бу ҳамма инсонлар билан юз берадиган ҳолат, деса ҳам бўлади. Лекин, менинг қоидам, кек сақламаслик керак! Инсон ўз кўнглида гина-кудрат, алам сақламаслиги керак, ўч ҳам олмаслиги керак, менимча. Инсон кечиримли бўлиши керак. Масалан, мени ўзимда ҳам, кўнглимни қаттиқ оғритган инсонлар ҳам бор, лекин мени кўнглимда уларга нисбатан заррача адоват, нафрат йўқ! Уларда ҳаттоки, бирор ёмонлик бўлса ҳам, мен асло бундан хурсанд бўлмайман, аксинча қайғураман. Мен тақдирга ишонаман ва кимгадир ёмонлик қилсанг, барибир қайтади, деб ҳисоблайман. Инсон асаб бузилиш ва стресслардан ҳам касал бўлиб қолиши мумкин. Шунинг учун, масалан, мен доим инсон ўз қалбини, кўнглини тоза тутиши керак, деб ҳисоблайман. Агар биров мени ранжитса ҳам, мен унга нисбатан кек сақламайман. Хафагарчиликлар бўлиб туради. Бунга оддий қараш керак, кўнгилда гина сақлаш керакмас, кечиримли бўлиш зарур, деб ўйлайман.\n- Демак, ҳаётда кечиримли инсон экансиз. Унда айтинг-чи, душманингизни ҳам кечиришингиз мумкинми?\n- (самимий) Ҳа, кечира оламан. Бу мени қандайдир камчилигим бўлса керак, деб ҳам ўйлайман. Чунки, баъзида бундан ўзим ҳам азият чекиб қоламан. Менга ҳаттоки, онам ҳам бу борада, “Ахир қандай қилиб, бундай қила оласан?” дейдилар. Лекин, мени шундай одатим бор, кимдир нимадир гап айтиб, мени хафа қилди, дейлик, ўша вақт у инсондан хафа бўлишим мумкин. Лекин, кейин яна ўша инсон билан ҳеч нарса бўлмагандек, яхши муомала ҳам қилиб кетишим мумкин, унутиб юборишим ҳам мумкин. Буни яхши ёки ёмонлигини билмайман, лекин бу мен учун осонроқ. Агар мен кек сақламасам, асабийлашмасам, мени ўзимга яхши. Нима учун, ортиқча асабийлашишим, ўз кайфиятимни бузишим керак?\n- Ҳамма инсонлар ҳам хато қиладилар. Сизнинг ҳаётингизда ҳам хатолар бўлганми?\n- Ҳа. Бундан ҳеч ким қочиб қутула олмайди. Биз ҳаммамиз улғайиб борамиз, ёшликда эса, ўзинг истамаган ҳолда хатолар қилган бўлишинг мумкин. Хатолардан эса, ўрганиб бораверади. Инсон, бу дунёда ўқиш, ўрганиш учун келган, деб ўйлайман. Яъни, қандайдир хатолар қилиб, шу хатолардан, қолаверса, бошқаларнинг ҳам хатоларидан сабоқ олиб, ўрганади. Масалан, охирги 2-3 йил ичида мен жуда ҳам ўзгардим, дея оламан. Илгари кимдир нотўғри иш қилса, мени кўнглимни оғритса, мен уни айблардим. Ҳозир эса, агар шундай ҳол юз берса, менинг бунинг сабабини ўзимдан излайман, демак мен ўзим олдин ниманидир нотўғри қилганман, шунинг учун шундай бўляпти, мени ўзим шу тарафдан қайтяпти, деб ўйлайман. Яъни, ўз устимда ишлаб, ўз хатоларимни, ўз айбимни тан олишни ўргандим. Ҳаттоки, ёмон инсон ҳам бекорга учрамайди, ҳаттоки, ёмон инсонлардан ҳам нимадир ўрганиш мумкин. Ҳар қандай нарсанинг сабабини, инсон биринчи навбатда, ўзидан қидириши керак.\n- Каръера учун нимадандир воз кечганмисиз?\n- Йўқ! Мен ўзи Шоубизнесга тасодифан кириб келганман, бутунлай тасодифан, десам ҳам бўлади. Шунинг учунми, ҳозирча ҳеч қандай воз кечишлар бўлгани йўқ. (самимий кулиб) Лекин, оила қурсам, ана ўшанда нималардандир воз кечишга тўғри келади. Чунки, оила инсон ҳаётида энг муҳими, деб ўйлайман.\n- Шоубизнес сизни нималарга ўргатди?\n- Кўп нарсага дейишим мумкин. Биринчи навбатда, инсонларни қандай бўлсалар, шундайликларича қабул қилиш кераклигини, чунки инсонлар ҳар хил харатерли, ҳар хил феъл-атворли бўладилар. Илгари, мен фақат ўзим муомала қилишни истаган инсонлар билан муомала қилган бўлсам, шоубизнесда эса, ҳамма билан муомала қилишга тўғри келади. Инсонларни айбламай, уларни қандай бўлсалар шундайликларича қабул қилиш керак. Бундан ташқари, шоубизнес мени тартиб-интизомга ўргатди. Чунки, (самимий кулиб) графикка риоя қилиш керак, баъзи жуда вақтли туриш керак. Ишлаш керак, кўп нарсага сабр қилиш, жисмоний тарафлама ҳам чидамли бўлиш керак. Масалан, гастрол сафарлари, ҳам ўзига яраша қийинчиликлари бор. Мен илгари, жуда ҳам эрка, инжиқ эдим. Шоубизнесга киргунимга қадар, масалан, самолётда учиб келганимда ҳам, агар кутиш залида узоқ қолиб кетсам, жаҳлим чиқарди. Ҳозир эса, бемалол хотиржам кутишим, автобусда соатлаб жимгина кетишим мумкин. Бир сўз билан айтганда, бемалол сабрли бўлишим мумкин. Бу ҳам бир тарафдан яхши, деб ўйлайман. Мен буларнинг барчасига кўника олдим.\n- Ёнингизда қандай инсонларни кўришни истамасдингиз?\n- Албатта, ёлғончи ва димоғдор шахсларни! Менимча, инсонлардаги димоғдорликни кечира олмасам керак ва айнан шундай инсонлар билан муомала қилишни ҳам истамайман. Инсон ким бўлишидан қатъий назар, ҳамма инсонлар тенг, деб ҳисоблайман. Машҳурми, қайси касб эгаси бўлишидан қатъий назар, инсон-ку. Айниқса, баъзилар кимнидир камситмоқчи бўлсалар, ёки ўзини кимлигини, мавқеини кўрсатиб қўймоқчи бўлса, айнан шоубизнесда эмас, бошқа соҳаларда, оддий кундалик кунда ҳам, масалан, инсон ўзи кимдир бўлмаслиги мумкин, масалан, сартарошми, кимдир бўлиши ҳам мумкин, лекин ўзини катта, димоғдор тутиши мумкин, шундай инсонларни тушуна олмайман, қабул ҳам қила олмайман ва ёқтирмайман. Яхши ҳамки, менинг атрофимда бундай инсонлар йўқ. Мени атрофимдагилар ўзим каби, оддий, самимий, очиқкўнгил муомалали инсонлар. Мен айнан, инсонларда мавқега қараб, табақага ажратишни ёқтирмайман.\n- Агар сизни ноҳақ хафа қилишса?\n- Менимча, албатта ўч олмасам керак. Чунки, барибир кимни ранжитсанг, албатта қайтади. Чунки, кузатишларим натижасида бунга амин бўлганман. Ёмонлик худди бумеранг каби, айланиб ўзингга қайтади. Масалан, мени ранжитган инсон, бир ҳафта ўтиб, ўзи ҳам худди шундай ҳолатдан жабр кўриши мумкин. Шунинг учун ҳам, ким бўлишидан қатъий назар, мен ўзим учун у инсонни кечириб юбораман. Албатта, хафа бўлмайман, демоқчимасман. Қаттиқ хафа бўлишим, ҳаттоки йиғлашим ҳам мумкин. Ахир мен ҳам инсонман, йиғлайман. Тўғри, четдан қараганлар мени қувноқ, позитив, кўзёш нима билмаса, керак дейишади. Лекин, мен кўпинча йиғлайман. Масалан, ўз хонамга кириб олиб, ҳеч кимга кўрсатмай йиғлаб оламан. Бу одатий нормал ҳолат, деб ҳисоблайман. Ахир ҳатто, эркаклар ҳам йиғлашлари мумкин-ку. Кўзёшлар билан кўнгилдаги ҳамма ғуборлар чиқиб кетади. Ким биландир дардлашиш ҳам мумкин, масалан. Энг муҳими, кўнгилдаги озорни чиқариб юбориш керак, зинҳор ўзингда сақлаб қолмаслик керак. Шундан сўнг, уйқудан уйғонганимда, худди онадан янги туғилгандек уйғонаман, лабимда табассум, кундалик ишларим билан шуғулланаман, кўчага чиқаман ва яна ҳаммаси, ҳаёт ажойиб тарзда давом этади. Дугоналарим, ота-онам билан ҳам суҳбатлашишим мумкин. Лекин, энг муҳими, ўша ноҳақлик ҳақида ўйлаб сиқилиб юриш керак эмас! Шундагина инсон енгил тортади, деб ўйлайман. Мен ўзи жуда таъсирчан инсонман, масалан фильм кўраётиб, бундан таъсирланиб ҳам йиғлашим мумкин.\n- Ҳар бир инсон ўз каръерасини ўзича тасаввур қилади. Сиз-чи, ўз каръерангизни қандай тасаввур қилгандингиз?\n- Мен ҳеч қачон хонанда бўла олишим мумкинлигини тасаввур ҳам қилмагандим. Мен бир текис оқим бўйича кетяпман, деб ўйлайман. Мен тақдирга ишонаман. Агар янги имкониятлар бўлса, мен албатта уларни қабул қиламан.\n- Сиз учун севги – муҳаббатнинг инсон ҳаётидаги ўрни?\n- О... (самимий кулиб) Ҳаётда энг муҳими! Мен ўйлайманки, қизларда ҳам, йигитларда ҳам шундай! Ўзим ҳақида шуни айтишим мумкин, муҳаббат учун кўп нарсага тайёрман. Лекин, албатта, ўз ҳаётимдан воз кечиш даражасида эмас. (самимий кулади) Аммо, агар муносиб инсон бўлса, мен уни чин дилдан севсам, унинг учун кўп нарсага тайёрман. Чунки, инсониятнинг энг олий туйғуларидан бири бу муҳаббатдир. Муҳаббат ҳам кенг қамровли тушунча бўлиб, ҳамиша ва ҳамма жойда бор, масалан, бу севимли инсоннингга бўлган муҳаббат, ота–онангга бўлган меҳру муҳаббат, Ватанга муҳаббат, болаларга бўлган меҳру муҳаббат, табиатга меҳр каби. Муҳаббат ҳамма ижодкорларни руҳлантиради. Айниқса, хонандаларга илҳом беради, деб ўйлайман. Касбим туфайли ҳам, мен жуда кўп инсонлар билан мулоқотда бўламан ва шуни биламанки, инсонларнинг ҳаммаси ҳам севишга қодир эмаслар. Музлаган юрак, деган тушунча ҳам бор. Шундай инсонлар ҳам бор ва улар бундан ўзлари азият чекадилар. Ўзим ҳақимда эса, шуни айтишим керак, менда ҳам муҳаббат бор, мен ҳам сева оламан, агар севиб қолсам, жуда ҳам кучли севиб қолишим мумкин. Муҳаббат мени ҳам руҳлантиради, илҳом беради.\n- Ўз шаҳзодангизни топдингизми?\n- Афсуски, ҳали йўқ. (самимий кулиб) Ҳозирда менинг қалбим бўш, албатта, ўз шаҳзодамни учратишни орзу қилаяпман. Кутяпман, агар ўз муҳаббатимни учратсам, албатта, бундан руҳланиб, яна ҳам кучли ижод қилсам керак. Лекин, агар каръера ёки оиладан бирини танлаш керак бўладиган бўлиб қолса, унда мен албатта, оилани танлайман. Чунки, мен учун севги-муҳаббат ва оила биринчи ўринда!\n- Қиз ва йигит муносабатларида, қиз тарафидан қандай ҳаракатларни ноўрин деб ҳисоблайсиз?\n- Қиз беодоб бўлмаслиги, ўзини юқори тутмаслиги керак. Масалан, мен ўзим қизиққонман. Илгари, мен ўзим ҳам жуда қатъиятли эдим. Лекин, вақт ўтиб, мулойимроқ бўлиш кераклигини, “хўп” дейиш кераклигини ўргандим. Ҳатто, дугоналаримга ҳам шундай деб маслаҳат беряпман. Ҳар қандай вазиятда ҳам, биз қизлар мулойим бўлишимиз, ақл билан ҳаракат қилишимиз керак. Шунда йигит киши ҳам бунинг қадрига етади. Яъни, мослаша олишимиз керак. Биз барибир шарқ қизларимиз, биз мулойим, ҳаёли ва ақлли бўлишимиз керак, бизнинг кучимиз ҳам, устунлигимиз ҳам шунда, деб ўйлайман. Бундан ташқари, ота–онамнинг муносабатига ҳам разм солсам, масалан, отам кучли, қатъиятли инсон, онамлар эса, мулойим, меҳрибон. Уларни кузатсам, муносабатларда отам оила хўжайини, онам отам дейишидан қатъий назар, уларга қулоқ соладилар. Лекин, охирида, барибир ҳаммаси онамлар ҳоҳлагандек бўлади. (самимий кулади) Мана, бу ҳам ақл билан иш юритиш кераклигини исботи. Яна, масалан, ҳар қандай оилада уришишлар бўлиб туради. Лекин, оилада нима бўлишидан қатъий назар, аёл киши эрини доим ишдан келганда, очиқ чеҳра ва иссиқ овқат билан кутиб олиши керак. Ҳаттоки, уришиб гаплашмай қолишганда ҳам, аёл киши эри учун овқат тайёрлаши, уни кийимларини ювиб, дазмоллаб бериши керак. Шунда йигит киши буни қадрига етади ва ҳеч қачон, бундай аёлни ташлаб кетмайди, деб ўйлайман.\n- Агар сиз шоубизнесга бегона, шунчаки четдан кузатувчи бўлсангиз, шоубизнес ва Динейра ҳақида қандай фикрлар билдирар эдингиз?\n- 90 йилларнинг охири, 2000 йилларнинг бошларида, шоубизнес жуда ҳам юқорилагандек эди, “Аъло”, “Зеро”, “Сетора” каби гуруҳлар бор эди. Кейин, янада ривожланди, кейин эса, мени шахсий кузатишим ва шахсий фикрим, бироз секинлашгандек бўлди. Яъни, оммага мослашиш дегандек... Бу мени шахсий фикрим, албатта. Лекин, ҳозир эса, кузатишим бўйича, янада ривожланмоқда! Масалан, жуда ҳам сифатли клиплар суратга олинмоқда, илгариги вақтлардаги каби бюджетдан тежалмаяпти. Клиплар жуда ҳам, ёрқин, рақсларга бой, графикалар билан бойитилган. Ҳамма хонандалар ўзбек шоубизнеснинг ривожланишига ўз ҳиссаларини қўшмоқдалар, деб ўйлайман. Агар шоубизнесга бегона кузатувчи сифатида, Динейра ҳақида фикр билдирсам, унда (самимий кулиб) албатта, ўзим ҳақимда ёмон гапирмасам керак. Тўғрисини айтсам, мен айнан ҳаммага бирдек ёқиш учун, қўшиқ куйлаб, клиплар суратга олмайман. Мен ўз кўнглимга, ўз қалбимга ёққан ишни қиламан. Мен ўз қўшиқларимни яхши кўраман, қайта куйлайман ва рақсларим ҳам, ҳатто саҳна либосларимгача ўзим ёқтиргандек танлайман. Агар шундай хонандага четдан назар ташласам, албатта менимча, менга ёққан бўларди. Агар мен балки бошқача йўналишда куйлаб, бошқача ҳаракат қилганимда, балки ҳозиргидан машҳурроқ бўлишим ҳам мумкин эди. Лекин, унда четдан қаралса, бу мен бўлмасдим. Бошқача бўлиш, нималардир учун ҳаракат қилиш, балки, янада машҳурроқ бўлиш ҳам мумкин эди. Лекин, унда мен ўзимдан қониқмаган бўлардим, шунинг учун ҳам, мен ўзимга ёққан ишни қиляпман.\n- Сиз учун аёллардаги гўзалликдаги идеал қиёфа?\n- Агар Ҳолливуд гўзалларидан деб билсак, унда Анжелина Жоли! Менга у чиройли лаблари ёки бошқа жиҳатлари билан ёқади, эмас. Менга унинг нигоҳлари, қараши ёқади! Унинг нигоҳи, қараши жуда ҳам чиройли, энергияга тўла ва мафтункор! Интервью вақтида ҳам, фильмларда ва ўша қизил поёндозда юрганида ҳам, у шундай қарайди ва нигоҳлари билан ром эта олади. Шунинг учун ҳам, мен нигоҳ, қарашлар, гўзалликда энг муҳими деб ўйлайман. Кўзларнинг ёниб туриши, бу энг муҳими, менимча. Қиз бола жуда гўзал бўлиши шарт эмас, бўй, қадди–қомат, юз, лаблар, унчалик муҳим эмас! Энг муҳими, бу нигоҳ,қарашлар, самимий табассум ва одоб билан ўзини муносиб тута олишидир. Бор гўзаллик, ана шунда, деб ўйлайман.\n- Машҳурлар, санъаткорлар орасида дўстлик бўлмайди, деган фикрга қандай қарайсиз?\n- Йўқ, нима учун? Бўлиши мумкин эмас. Мен ўзим бир неча санъаткорлар билан дўстман, ҳатто яқин дўстларим, дугоналарим бор. Масалан, Шаҳзода Матчонова билан яқин дугоналармиз. Бизни ҳаттоки, ўзаро ҳазилларимиз ҳам бор. Йўқ, бу фикрга қўшила олмайман.\n- Либос танлаганда энг ёқтирган услубингиз?\n- Мен аёлларга хос, нозик дид билан тикилган либосларни ёқтираман, албатта. Тадбирларга борганда баланд пошнали туфлилар кийишни ёқтираман, лекин либослар жуда ҳам очиқ ва бачкана бўлмаслиги керак. Чунки, қиз бола, қиз болалигича қолиши, чегарадан чиқмаслиги деб ўйлайман. Яъни, жуда ҳам калта, юпқа, очиқ либослар киймаслик керак, назаримда. Менга “коктейль” услубидаги кўйлаклар ёқади. Кундалик кунда эса, мен доим спорт ва рақс билан шуғулланганлигим учун, кўпроқ спорт услубида кийинаман.\n- Агар сизга, кўпдан сиз орзу қилган ишни таклиф қилишса, лекин сиз кўнглингиз тубида, бу ишга лойиқ эмаслигингизни сезиб турсангиз, қандай йўл тутасиз? Яъни, етарли даражада маҳоратга эга эмаслигингизни сезсангиз?\n- Қийин савол. Албатта, бундай ҳолатда, орзу қилган ишим бўлгани учун, ўзимни бахтли сезардим. Лекин, бу нарса мени ҳайрон қолдирган ҳам бўларди. Барибир, агар бу ишга ўзимни лойиқ кўрмаган тақдиримда ҳам, бу ишни рад этмаган бўлардим! Буни тақдирнинг туҳфаси деб қабул қилиб, албатта, ўз устимда ишлаб, меҳнат қилиб, ўша ишга лойиқ бўлишга ҳаракат қилардим. Яъни, меҳнатим билан кўнглимда то ўша лойиқ, даражага эришмагунча қўймасдим.\n- Куз келганида нималарни ҳис қиласиз?\n- Бу менинг севган фаслим. Мен ҳаттоки, нега ҳамма баҳорни яхши кўради, деб ўйлаб ҳам қоламан. Чунки, ўзим баҳорни унчалик яхши кўрмайман. Ёзни яхши кўраман албатта, чунки ёзда туғилганман. Лекин, куз мен учун алоҳида аҳамиятга эга фасл. Бу болаликдан одат бўлса керак, чунки ёз таътил вақти, ундан сўнг келиб, мактабларда ўқишлар бошланади. Мактаб, эса севимли маскан, синфдошлар, саргузаштлар, янгиликлар. Шу сабабли, ҳам кузни орзиқиб кутардим. Ҳалигача, менга худди куз билан қандайдир бир янги нарса бошланадигандек, муҳим янги воқеа бўладигандек туюлади. Кузни яхши кўришимнинг яна бир сабаби, мен жуда ҳам романтикман ва ёмғирни, баргларнинг тўкилишини, ўша қуруқ барглар устидан юришни, юрганда хазонларни оёқ остидаги шитирлашини ёқтираман. Куз менга илҳом беради, ўзим ҳам шеърлар ёзаман.\n- Ўз шеърларинизни ҳам қўшиқ қилиб куйлаганмисиз ёки, тўплам чиқариш ниятида эмасмисиз?\n- Менинг биринчи мусиқий альбомимда, 2 та русча қўшиқ бор. Ана ўшаларнинг шеърини ўзим ёзганман. Биринчиси, “Севги ҳақида” (“О любви”) деб номланган, иккинчиси, “Сен маъюс бўлганингда” (“Когда ты грустишь”). Одатда шеър ёзишда менга кутилмаганда илҳом келади ва шошганимдан қўлимга тушган нарсани олиб, баъзида эса, телефонимга ёзиб оламан. Шеърларим қандайдир юракдан келиб чиқади. Афсуски, шеърларимнинг ҳаммасини рус тилида ёзаман. Ўзбек тилини жуда ҳам мукаммал, шеър ёза оладиган даражада яхши билмайман ва агар билганимда, албатта, ўзбек тилида ҳам ёзган бўлардим. Лекин, ҳаракат қиляпман, балки вақт ўтиб, тўплам ҳам чиқарарман.\n- Сизни от спорти билан ҳам шуғулланишингиз ҳақида гапиришганди...\n- (самимий кулиб) Мендан аслида, нима билан шуғулланмагансиз, деб сўраш осонроқ. Чунки, мен ҳамма нарсага қизиқаман, спортнинг ҳам кўплаб турлари билан шуғулланганман. Негаки, жуда ҳам эстремал инсонман, ҳамма нарсага қизиқаман. Лекин, менга от спорти билан шуғулланиш унчалик ёқмади, негаки, бунда сиз бутунлай отга боғлиқ бўлиб қоласиз, яъни вазиятни ўзингиз бошқара олмайсиз. Шунинг учун ҳам, бироз қўрқдим. Менга спорт турлари ичида энг ёққани, бу чанғида учиш! Унда мен ўзим вазиятни назорат қила оламан. Қолаверса, бу ҳам экстрим, қиш, қор, қорни ҳам жуда яхши кўраман. Кундалик кунда эса, энг кўп шуғулланадиганим бу рақс. Агар машғулотлар бўлмаса ҳам, уйда бир ўзим мусиқа қўйиб, шўх хорижий мусиқага ёки арабча мусиқага, кўзгуга қараб, рақсга тушаман. Рақсга тушганимда, ҳамма нарсани унутаман, жуда ҳам берилиб рақсга тушаман. Чунки, рақсга тушишни жуда ҳам яхши кўраман.\n- Қўшиқларингиз ичида ўз ҳаётингиздан олингани ҳам борми?\n- Ҳа, албатта. Боя айтганим, шеърини ўзим ёзган, “Севги ҳақида” (“О любви”) ва “Сен маъюс бўлганингда” (“Когда ты грустишь”) қўшиқларим. Бундан ташқари, инглиз тилидаги бир қўшиғимни ҳам шеърини ярмини ўзим, ярмини мистер Slan ёзган. Ўзбек тилидаги қўшиқларимдан ҳам бир нечтасини шеърини ўзим ёзмаган бўлсам ҳам, бастакорга, “менга мана шундай мавзудаги қўшиқ керак” деб айтганман, буларни ҳам албатта, ўз ҳаётимга тааллуқли тарафи бўлган. Буни яхши тарафи, ўша қўшиқларни ҳаётингга яқин бўлгани учун ҳам, ўзингдан ўтказиб, юракдан куйлайсан.\n- Жонли ижрода куйлай оласизми?\n- Албатта! Бемалол, фақат ҳамма вақт ҳам бунга имконият бўлавермайди. Ўзи олдин ҳам, дугоналарим ва дўстларим билан бирор жойга борганимизда, мен саҳнага чиқиб, Анжелика Варум ва бошқа ўзим ёқтирган хонандаларнинг қўшиқларини жонли ижрода, ҳеч қандай тайёргарликсиз куйлаб берардим.\n- Фильмларда роль ижро этишга таклиф бўлганда, асосий қайси жиҳатларига аҳамият берасиз ва қандай ролларни рад этишингиз мумкин?\n- Тўғрисини айтсам, агар эътибор бериб қаралса, учта фильмда роль ижро этган бўлсам, уччала ролим ҳам, характер тарафлама бир-бирига ўхшаш деб ўйлайман. Чунки, уччови ҳам, эркароқ, инжиқроқ, шўх, қувноқ, лекин ўз принципларига эга, севги-муҳаббат учун ҳамма нарсага тайёр қизлар! Уччови ҳам характери худди мен каби, мен ҳам севгим учун кўп нарсага тайёрман. Албатта, роль борасидаги таклифларни кўрганда, агар менинг принципларимга тўғри келмайдиган роль бўлса, рад этишим мумкин. Масалан, уйланган эркакнинг жазмани, енгилтак, беодоб қизлар ролларини ва менталитетга мос бўлмаган ролларни сўзсиз рад этаман. Сабаби, биринчидан бундай роллар ўзимнинг руҳиятимга ҳам мос келмайди, қолаверса бу ота-онам, бувим ва бувамнинг ёнида ҳам ноқулай бўлади. Улар бунга қандай қарашлари мумкин? Қолаверса, томошабинлар ҳам нотўғри тушунишлари мумкин. Шундай ролни ўйнабдими, демак ростдан ҳам шундайми, дейишлари ҳам мумкин. Чунки, кўплар кўрганига ишонишади. Билмадим, қанча гонорар тўлашса ҳам, бундай ролларни ижро этмайман.\n- Динейра ошхонада?\n- Тўғрисини айтганда, (самимий кулиб) уйда овқатни илгари асосан онам пиширардилар, мен жуда ҳам кам нарса пиширганман. Кейин, бир куни уриниб кўрсам, ўзимни мақташ эмасу, жуда ҳам ширин таом тайёрладим. Шундан кейин, қизиқиб кетдим, ўқиб, ўргандим. Ҳозирда менга овқат тайёрлаш жуда ҳам ёқади ва ўзим тайёрлаган овқатларнинг суратларини олиб, Facebooc ва Twitter га қўйиб қўйяпман. Айниқса, яқинларимга ёқтирган таомларини тайёрлаб берганимда, улар ширин чиқибди, деб хурсанд бўлишса, мен ҳам қувонаман. Менимча, оилада яхши ошпаз ҳам бўла олсам керак.\nДинейра: - Суҳбат ниҳоясида, ҳаммага, мухлисларга, томошабинларга, газета ва сайт ижодкорларига, чин дилдан бахт, севги-муҳаббат, омад, муваффақият тилайман! Доим қалбларига қулоқ солишсин! Ҳамиша, ҳаётдаги барча орзуларига эришишларига тилакдошман!\nИнтервью Тасвир газетасида чоп этилган.


АҚШ нинг "Дисковери" фазо кемаси ўзи учиб кетган Канаверал қўналғасига эмас¸ балки Калифорниядаги ҳарбий базага муваффақиятли қўнди.\n23 январ 2021, Тошкент вақти: 23:01\nКема қўниши учун хозирланган Канаверал қўналғаси жойлашган Флорида штатида об-ҳаво ëмон бўлгани учун ана шундай қарорга келинди.\nКема сардори Эллин Коллинс экипаж аъзолари номидан барчани қутлади.\n"Биз ерга қайтиб қўнганимиздан баҳтлимиз. Барчангизга қилган ҳизматларингиз учун миннатдорчилик билдирамиз", - деди кема сардори Эллин Коллинс.\nКема очиқ фазода 14 кун бўлди. Астронавтлар тариҳда илк бор очиқ фазо шароитида кема таъмири билан шуғулланишди. Кема юзасидан кўчган кошинлардан бири космик фазони ўзидаëқ алмаштирилди. "Дисковери" парвозининг муваффақиятли якунланганига қарамасдан АҚШнинг Наса фазо агентлиги хавфсизлик нуқтаи назаридан Шатл русумидаги фазо кемалари парвозини тўҳтатиши мумкин деган таҳминлар ҳам бор.


АСОСИЙ / О компании / Тарихи\nИссиқлик ва товуш изоляцияси асосли линолеум ишлаб чиқаришга ихтисослашганмиз ва Ўрта осиёдаги ягона линолеум ишлаб чиқарувчиси ҳисобланамиз. Катта тажриба, билим ва профессионалликка эга бўлган ҳолда, биз ўз истеъмолчиларимизга барча зарур сертификатлар билан тасдиқланган сифатли маҳсулотни таклиф этамиз.\nИшлаб чиқаришнинг янги йўналишини очдик – фольгоизол ва изол каби рулонли гидроизоляцияловчи томга ёпиш материаллари ишлаб чиқарила бошланди. Фольгоизол ва изол гидроизоляция, изоляция ва шовқиндан изоляциялаш учун мўлжалланган универсал маҳсулот ҳисобланади. Битумли боғловчи битум асосига шишатола ва нотўқима материал асосидаги тўлдирувчилар суртиш билан тайёрланади. Устки ҳимоя қатлами – Алюминли фольга ёки Полиэтиленли плёнка.\nБиз ишлаб чиқарадиган линолеум учун асос ости бўлиб хизмат қилишга имкон берувчи кенглиги 3.2 м гача бўлган маҳаллий полиэфирли толадан ўзимизнинг нотўқима материал ишлаб чиқариш ўзлаштирилди (маҳаллийлаштирилди). Бу бизга қуйидаги имкониятларни берди:\nЭкструзион усул билан ост асоссиз ПВХ пол усти линолеуми ишлаб чиқариш ўзлаштирилди. мазкур материал ейилишга чидамлилик, мустаҳкамлик ва қайишқоқликнинг юқори кўрсаткичларига эга. Бизнинг материалнинг алоҳида хусусиятлари шундан иборатки. уни ўтказувчанлиги катта бўлган жамоат жойларида қўллаш мумкин. Биз ишлаб чиқарадиган ост асоссиз ПВХ линолеум сув ва ювиш воситалари таъсирига чидамли ва агрессив ва бошқа кимёвий элементлар мавжуд бўлган алоҳида шароитли биноларда қўлланилиши мумкин. Ўзбекистон бозорида бундай турли маҳаллий пол усти қопламасининг пайдо бўлиши Ўзбекистон Республикасининг ўқув муассасаларидаги кимё, физика лаборатория кабинетларини жиҳозлаш имкониятини берди. Шуни таъкидлаш керакки, “SanfaProducts” МЧЖнинг пол усти ост асоссиз линолеуми нархи шунга ўхшаш импорт материалларидан 35-40% арзон.\nГеотекстиль ишлаб чиқариш бўйича ускунани модернизациялаш амалга оширилди, бу ишлаб чиқариладиган материал кенглигини 4.2 гача кенгайтириш имконини берди. Ўз нотўқима материалимизни ишлаб чиқариш пол усти линолеумимиз кўрсаткичларини бир неча баробарга яхшилади.\nҲорижий ишлаб чиқарувчилар билан 4.2 м кенгликдаги ПВХ линолеумини ишлаб чиқариш бўйича янги ишлаб чиқариш линиясини етказиб бериш ҳақида битимга эришилди. Таъкидлаш лозимки, мазкур кенглик жуда долзарб ва истеъмолчиларнинг катта талабига эга. 2015-йилнинг иккинчи чорагида қўшимча такрорловчи ускунанинг шеф-монтажи амалга оширилди, бу шиша мато қўллаш билан ПВХ линолеум ишлаб чиқаришга имкон беради. Илғоор технологиялар ва янгиликларнинг навбатдаги жорий қилиниши, шубҳасиз, маҳсулот сифатини яхшилайди ва нафақат маҳаллий бозорда, балки LG, Tarcket ва ҳ.к. ишлаб чиқарувчилар иштирок этаётган ташқи бозорда ҳам рақобат қиладиган замонавий сифатли экспортбоп маҳсулот ишлаб чиқаришга имкон беради. Сотиш бозорларини ривожлантириб, компаниямиз аллақачон Ўрта Осиё бозорларини ўзлаштириб олди, бунда бизнинг маҳсулот сифати ўзини нафақат Ўзбекистон Республикаси, балки Озарбайжон, Қозоғистон, Қирғизистон ва Туркманистон бозорларида ҳам кўрсатгани муҳим роль ўйнади. Молиявий ўсиш, ишлаб чиқариш салоҳияти ва профессионалларнинг йўлга қўйилган иши йирик компаниялар линолеум ва изоляцияловчи материалларни етказиб берувчиси сифатида бизни танлашларининг асоси ҳисобланади.


Молдовада ремонтант қулупнай етиштириш мустақил бизнесга айланиши мумкинми? • EastFruit\nБош саҳифа › Янгиликлар › Молдовада ремонтант қулупнай етиштириш мустақил бизнесга айланиши мумкинми?\nМолдовада ремонтант қулупнай етиштириш мустақил бизнесга айланиши мумкинми?\nМуаллиф: EastFruit 20 Авг 21 20 Авг 21 014\nAвгуст ойининг ўрталаридан бошлаб, Молдовада ремонтант қулупнай мавсуми бошланди. Молдова бозорида, асосан, очиқ ер плантациялари ва иссиқхоналар (кам қисми)да етиштириладиган Альбион навли маҳаллий резавор мавжуд. Талаб ва таклиф кўп эмас, лекин барқарор. Бу ҳолат мавсум якуни – сентябрь охиригача шундай давом этиши мумкин. Қулупнайнинг Молдовадаги август нархи улгуржи савдода 50 лей/кг (2,85 доллар)гача, чакана савдода 65-70 лей/кг (3,71-4 доллар/кг)гачадир. Бу май ойидаги ўртача нархдан 5-10 лей/кг юқори. Энди савол туғилади: хўш, ремонтант қулупнай етиштириш ва сотиш Молдовалик резавор етиштирувчи фермерлар учун ихтисослашган, мустақил бизнесга айланиши мумкинми?\nPomusoarele Moldovei резавор етиштирувчилар ассоциацияси бунинг учун бир қатор дастлабки шартлар мавжуд деб ҳисоблайди. Биринчиси, ремонтант қулупнай нархининг анъанавий юқори даражаси. Одатда, бу резаворнинг кузги максимал баҳоси ҳарҳолда баҳорги баҳосидан бироз паст бўлади, чунки, энди «янгилик эффекти» йўқ – истеъмолчи ёзда аллақачон қулупнайга тўйган. Бироқ, бу омил нишали ремонтант қулупнайга бўлган талаб ва нархнинг барқарорлиги билан қопланади. Ҳар иккиси ҳам аҳолининг сотиб олиш қобилияти ўзгариши (хусусан, пасайишга)га у қадар боғлиқ эмас. Шубҳасиз, бу маҳсулот моддий имконияти етарли бўлганлар учун.\nИккинчи омил – резавор мавсумининг стандарт вақтини ўзгартириш. Сўнгги бир неча йил ичида Молдовадаги супермаркетларда импорт қилинган (Груция ва Туркиядан) қулупнай январь-февраль ойларида пайдо бўлмоқда. Бундан ташқари, бу йил ушбу маҳсулот энг йирик тармоқларда нафақат эрта, балки арзон нархда ҳам таклиф қилинди. Қиш-баҳорда қулупнайнинг арзонлашуви одатий ҳолга айланиб бормоқда. Ваҳоланки, қулупнай сентябрь ойида ва бундан ташқари, октябрь-ноябрь ойларида Молдова бозори учун кутилмаган катта ҳодисадир. Шу нуқтаи назардан, Молдовадаги ремонтант қулупнайлар, асосан, маҳаллий эканини яна бир бор эслатиб ўтиш жоиз. Импорт, яъни рақобат деярли йўқ (қиш ва баҳорда импорт бозорда устунлик қилади). Ниҳоят, шуни ҳам айтиш жоизки, ёз охири ва куз бошида Молдова бозоридаги қимматбаҳо резаворлар ўзига хос мақсадли аудиторияга эга – меҳнат муҳожирлари, шунингдек, қариндошларникига ташриф буюрувчи диаспора.\nРемонтант навли қулупнай етиштиришга ундовчи учинчи омил – бу қулай об-ҳаво шароити. Сўнгги бир неча йил ичида Молдовада кечки баҳор совуқлари кузги аёздан кўра кўпроқ кузатилмоқда.\nШу маънода ҳатто иссиқхонада ҳам эртаги қулупнай етиштириш ремонтант навли кечки резаворлар етиштиришга қараганда анчайин таваккал иш саналади.\nШу билан бирга, Pomusoarele Moldovei раҳбарияти ремонтант қулупнай етиштиришга ихтисослашув – таваккал бизнес деб ҳисоблайди. Aгар бу резавор, ниҳоят, супермаркетлар тармоғида пайдо бўлса ва фермерлар ҳамда чакана савдогарлар мавсумий шартномалар асосида узоқ муддатли ҳамкорликни йўлга қўйсагина у мустақил бизнесга айланиши мумкин.


“СОДИҚ ЧАВАНДОЗ” 2-қисм. - Favvora | билим чашмасидан отилган фаввора\n2016-06-23 2042 Ko'rilgan Содиқ чавондоз 1\nАмин отини чоптириб, шамолдек елиб Усмон оға ҳовлисига етиб келди. Отини бирон нарсага боғлашни ҳам унутиб, тўғри бориб дарвоза қоқди. Авваллари бу хонадонга чопқилаб кириб бораверадиган Амин ёши каттайиб, балоғатга етгач мусулмонлик одобига кўра изн билан кирадиган бўлган. Бу хонадон таниш хонадон бўлсада, тутинган акаларининг барчаси уйланган эдилар. Ичкаридан “киравер” деган товуш эшитилгач, Амин дарвозанинг очиладиган қанотини туртиб очди ва ичкарига кирди. Кираверишдаги шолча устида чордана қуриб ўтирган Усмон оға Аминни кўриб ўрнидан қўзғолди.\n-Кел бўтам, не шамоллар сени тўзғитиб олиб келди, кундузининг қоқ ўртасида Аму бўйида бўлардинг, паҳлавоним?!\n-Аму бўйидан ўтаётган, машриқдан, карвонлардан келаётган хабарларга қараганда ёвлар сажда ила қорилган юртимизга қора қузғунлардек ёпирилиб келмоқда эмиш. Қавм каттаси сифатида сизнинг ҳам бу ҳолатлардан хабарингиз бўлгандир Усмон оға, не қилмоқ керак деб ўйлайсиз?\n- Мухаммад Хоразмшоҳ бундан ўн беш йиллар муқаддам отаси Такаш ўрнига юрт тепасига келганда бақувват, жипс халқ устига келган эди. Унинг давлатига машриқдан Еттисув, мағрибда Хазар денгизигача, шимолда Орол бўлса, жанубда Ироққача бўлган заминлар қарарди. Аммо бўтам, бу юрт мўғулларсиз ҳам ичидан зил кетиш арафасидадир. Яхшиямки ворисликка қўйилган Жалолиддин жасур, мусулмон саркардани Аллоҳ бизга инъом этгандир. Ниятим шулки бўтам, биз Жалолиддиннинг интизомли навкарлари сафида туриб, она заминимизни ёвлардан халос этишга отланамиз!\n-Демак, режангиз бизларни ҳам Жалолиддин сафида кўрмоқ шундайми?\n-Дарҳақиқат шундоқ бўтам, беш ўғлим қатори сен ҳам навқирон Жалолиддин навкарларига бориб қўшиласизлар. Яна вазиятга қараб, мен ҳам ортинглардан боришим мумкин!\n-Эшитишимча, Жалолиддин момоси Туркон хотун ва баъзи амирларнинг норозилиги сабаб Ўзлоқшоҳ (кичик невараси) нинг фойдасига ворисликдан маҳрум қилинган эмиш.\nУсмон оға бошини чангаллаганича, яна қайтиб шолча устига ўтирди. Ўртада сукунат юзага келди. Ташқарида Аминнинг отининг дупур-дупури ва кишнаши эшитилиб турарди. Усмон оға қўлини бошидан олиб, бошини сарак-сарак қилди. Аминни кўп ишлардан хабардор бўлиши уни қувонтирар эди, чунки у ҳар бир ўғлонни жисмонангина эмас, балки иймонан, руҳан ва илман етук, бақувват бўлишини истар эди. Аммо ҳозир эса Хоразмшоҳлар саройида алангаланиб бораётган фитна сабабларини айтаётган Аминга бошқача қаради. Ўн саккиз ёшга ҳали кирмаган бу навқирон йигитчанинг ғами уни ҳам безовта қилаётган эди.\nЖалолиддин билан бир йилда таваллуд топган Аминнинг Жалолиддинга ўхшаб кетадиган жиҳатлари бор. Айниқса баҳодирлиги ва халқпарварлиги бир-бирига қуйиб қўйгандек ўхшаш. Аминга сарой мураббийлари таълим бермаган бўлсада, Усмон оғанинг саъй-ҳаракатлари ўлароқ от миниш, шамшир ўйнатиш, ҳар қандай паҳлавонлар билан курашга тушса, уларни кўтариб чопа билиш санъатларига иқтидори етар эди. Энг мукаммал жиҳати эса Аллоҳдан ўзга ҳеч кимдан ҳақиқат рўбарўсида қўрқмасликни шиор қилган.\n-Бўтам, сен айтаётган гапларинг ҳақ! Мен агар қавм устида етакчи бўлиб турмаганимда эди, содир бўлаётган фитналарни тарк этиб, қўй-қўзиларни ҳайдаб тоғу-тошларга чиқиб кетган бўлар эдим. Аммо қавм устига бало ёпирилиб келаётганда, уларнинг барчаси сенга ўхшаб мендан кенгаш сўраб келишади. Жалолиддиннинг ўз момоси Туркон хотун уни ворисликдан маҳрум қилгани рост. Туркон хотунни ўта хавфли аёл деб биламан. Сарой ичидаги салтанат ишларининг бари ўша аёл томонидан бошқарилишида шубҳа йўқ бўтам. Кўп ҳолларда ўғли Муҳаммад Хоразмшоҳ тарафидан эълон қилинган ҳукм ва фармонлар Туркон хотун тарафидан ҳеч қандай асоссиз, кенгашсиз бекор қилинади. У аёл ҳатто ўзига Гурганч шаҳрини хос пойтахт қилиб олиб, у ерда саройи ҳам мавжуддир. Молиявий ишларни, аркони давлат ва сарой амалдорлари устидан ҳам ҳукмронлик қилади.\n-Астағфируллоҳ, Усмон оға мендан-да кўп маълумотларни билар экансиз, ахир аёл киши эр кишилар ишига аралашиши хайр олиб кемайди-ку?!\n-Пайғамбаримиз Мухаммад алайҳиссалом бетоб бўлиб қолган кунлари ўрниларига Абу Бакр Сиддиқ розияллоҳу анҳуни имомликка ўтишга буюрганларида, аёллар у кишини намозда йиғлашларини айтиб, Умар ибн Хаттобни имомликка ўтишлари яхши бўлишларини айтган эканлар. Шунда муҳтарам пайғамбаримиз аёлларга жиддий туриб, ўзлари айтган Абу Бакрни имомликка ўтказганлар.\n-Дарҳақиқат, росулнинг ишида биз учун катта ибрат бор оға!\n-Жуда ҳақ, аёлларнинг ўзига хос юмуш-вазифалари бор, бўтам! Ҳатто мен аёлларимнинг бирортасини эр кишиларга хос ишларга аралаштирмайман. Шу билан бирга уларнинг маслаҳатига ҳам қулоқ тутаман. Уларни бирини иккинчисидан ортиқ санамайман, фарзандларини ҳам.\n-Ана шу адолатингиз сабаб, сизни аҳли аёлларингиз, барча фарзандларингиз ва элу-юрт сизни ардоқлаб келади. Менинг эҳтиромим эса сизга улардан ҳам юқори деб биламан Усмон оға! Сиз менга етим қолган кезларим ота ўрнида ота, она ўрнида она бўлдингиз, энг асосийси Улуғ динимиз хулқи ила хулқлантириб, тарбия этдингиз!\n-Бу менинг мусулмонлик бурчим эди бўтам, овулимизда биргина ёлғиз сен ота-онасиз қолсанг, қайси бағри қотиб кетган одам сени ташлаб юбориши мумкин эди? Бу овулдан мен эсимни таниганимдан буён бирон кимсани бағри тош бўлганини эшитган эмасман.\nУйларингизга кеч тун олов тушиб ёнган кеча, мен Ғазнадан қайтаётган эдим. Ҳамма овулдагилар туннинг ширин оғушида ором олиб ухлашаётган эди. Уйларингиздан бурқсиб чиқаётган олов эндигина атрофга билина бошлаган эди. Мен ёнимдаги ҳамроҳимга қавмни уйғотишни буюрдимда, уйларингизга чопдим. Отанг сени ташқаригача олиб чиққан, онангни қайта кириб олиб чиқмоқчи бўлганда, том ҳар иккаласини босиб тушган эди. Аллоҳнинг тақдири, биз ожиз инсонларнинг қўлимиздан ҳеч нарса келмайди, бўтам!\nАмин унсиз Усмон оғага қулоқ солиб, уни жон қулоғи билан тинглар, ўзи эслай олмайдиган ота-онасини хотирлашга ҳаракат қилар эди. Ўзининг халоскори бўлган ва бағрига олиб улғайтиришга сабаб бўлган Усмон оғага меҳр кўзлари билан қараб турарди. Усмон оға эса Аминнинг ўтмишини сўзлашда давом этарди.\n-Сени олиб уйимга олиб келганимда, барча хотинларим сенга ёпишиб, талашиб кетишди, уйимиз “хўжайин сиздан ўтиниб сўрайман, гўдакни менга беринг мен боқай, мен қарай”, деган сўзларга тўлиб кетди. Қарасам тўрттала хотинимгина эмас, куёвга узатган қизларим ҳам, янги олган келинимиз ҳам сени олишда талашувга тушишган эди. Охири уларга: “Биби Марям янглиғ унга ҳам қуръа ташлаймиз”, дедим. Барчалари рози бўлишди. Ўзимни ҳам қуръа ичига қўшиб, танлашга тушдик. Аллоҳим сени менга ҳадя қилди. Қайси куни, қайси аёлимга куним тақсим этилган бўлса, ўша кунлари ўшаларга сени топшириб, улар билан бирга қараб бордим. Уларнинг ғалваларидан қутулдим деб турсам, янглишган эканман, қавм катталари менинг олдимга йиғилиб келишди ва: “Болага сенгина ҳақли эмассан эй Усмон”, дейишди. Мен уларга айтдим: “Ахир Роббим Аллоҳ мени ўша туни мени бу боланинг уйи ёнидан ўтишни насиб қилди-ку, бу бола менинг чекимга тушди-ку. Энди уйимдагиларнинг ғавғосидан қутулганимда, сизлар талашгани келдингларми”, дедим-да, ёнимдаги қиличимни қинидан чиқариб, “Кимга бола керак бўлса, менга шамшири билан чиқсин! Агар мени мағлуб этса, болани майли олиб кетиб, қарайверсин”, дедим.\nҚавм менинг важоҳатимни кўриб: “Эй Усмон, сен ҳали ўз қавмдошларингга, мусулмонлик қони оқиб турган одамларга қиличингни ялонғочлайсанми”, дейишди. Мен шошқалоқлик ва тезлик қилиб қўйган ишимдан уялиб қиличимни қинига солдим, улардан кечирим сўрадим. Улар менга бироз тикилиб туришди-да, менга яна: “Сени эй Усмон, ҳақгўйлигингни жуда яхши биламиз, етимга ғамхўрлигингни ҳам биламиз. Аммо сен бизни қиличинг билан қўрқитмоқчи бўлганинг жуда биз учун аянчлидир! Сенга кучимиз етмаслигига амин бўлган ҳолда айтамизки, сендан мутлақо қўрқмаймиз ҳам, кучлилигинг бизни қаддимизни ҳам бука олмайди. Мусулмоннинг мусулмонга қўл кўтариши яхшилик эмас. Майли иш сен айтгандек бўлсин, аммо билиб қўй бола қиличинг ёки жасурлигинг эвазига эмас, сен биринчилардан бўлиб болани уйингга олиб келганинг учун, тортиқ сифатида қолдирмоқдамиз!” – дейишди.\nЎша кунги қилиғимдан пушаймонлик ичида юрдим, уйимга келган қавмдошларимни кўрсам юзларим қизариб, юрагим ҳапқирар, ўзимни қўйгани жой топа олмас эдим. Улар эса менга жилмайиб қарашар, сен ёнимда бўлган кезларда эса бошингдан силашиб: “Амин – яшаяпсанми сокин”, деб қўйишар эди. Менга эса: “Эй Усмон ҳижолат чекишни бас қил энди, ахир можаро яхшилик устида бўлиб, яхшилик устида барҳам топди-ку! Қавмимиз сени хўб яхши кўрамиз, пайғамбар билан бирга бўлишни истадинг холос, бўлди қил энди эй Усмон!”\nМен жуда хурсанд бўлдим, улар мендек етимга ташна эдилар, етимни топиш амри-маҳол бўлса, бозорларда сотилмаса, оталар болаларини ташлаб кетмаса, бу қавм қандай қилиб етим парваришлайди, унинг савобига қандай ета олади?! Шунинг учун улар сени мендан олиб кетишмоқчи бўлган эдилар. Улар мени кечиришган эди, мен эса ўзимни кечира олмадим. Шунинг учун улар мендан қавмбоши бўлишни сўраганларида, бу хизматларига бажонидил рози бўлган эдим. Энди бу бошланаётган таҳликалар олдида уларга қўлимдан келган жонбозликни кўрсатаман!\n-Буюринг Усмон оға қачон йўл тадоригини кўрай!\n-Бўтам аввал тоғанг Ниёзалидан изн ол, кейин ўғилларим кечга яқин уйимга жамланишади, ўша чоғ батафсил кенгашамиз!\n-Усмон оға, тоғажоним сизга итоат этмоғимни тайинлаганлар ва сизни ўзидан афзал билмоғимни ҳам ҳар доим таъкидлайдилар.\n-Барокаллоҳ тоғанга, Марвдек илм шаҳрида таҳсил олиб, бизни илмдан баҳраманд айлагани етмаганидек, сенга жўяли насиҳатларни қилмоқда эканда-а?! Майли бора қол бўтам, тоғанг сенинг суюкли онажонингни энг яқин кишисидир ва ундан ягона ёдгорликдир! Уни эҳтиромлаб, олдидан ўтиб келишинг жуда зарурдир!\n-Хўп бўлади, бош устига Усмон оға!\nАмин бурилиб дарвоза томон юрди, Усмон оға ҳам унинг ортидан кузатгани эргашди. Амин ташқарида юрган отига чаққонлик билан сапчиб ўтириб, жойлашди ва Усмон оғага табассум билан боқди. Сўнг отини буриб тоғасининг олдига жўнади. Усмон оға унга тикилар экан, унинг довюрак бўлиб улғайганига, кийган оппоқ яктаклари савлатларига мос тушганига, отининг ёнига тепкилаб бораётган тиззасигача кўтарилган хушбичим этигига, сабза уриб келаётган эркакларга хос сийрак соқолларига ҳавас билан қаради.\nҚуйида келадиган сўзларни устунларга ажратиб мувофиқлаштиринг!


Абу Ҳанифа ҳадисдан далил олмаганми?!\n- Июнь 07, 2017\nИнсонлар зулматдан ёруғликка, залолатдан ҳидоятга чиқишлари учун Ўз пайғамбарларини юбориб, уларнинг тили орқали Ўз динини мукаммал қилган Аллоҳ таолога битмас, туганмас ҳамду санолар бўлсин.\n“Ўзимдан сўнг сизларга икки нарсани қолдирдим, агар уларни маҳкам ушласангиз ҳаргиз адашмайсиз. Улар Аллоҳнинг китоби ва Пайғамбарнинг ҳадиси”, - дея умматлари ғамида бўлган Аллоҳнинг расули Муҳаммадга салоту саломлар бўлсин.\nРасулуллоҳ саллаллоҳу алайҳи ва салламнинг оғизларидан чиққан ҳар бир сўзни қалбларига жо қилган, У зотнинг суннатларини маҳкам ушлаб, келгуси умматга етказган саҳобалар, тобеинлар ва барча олимларга Аллоҳ таолонинг раҳмати бўлсин.\nРасулуллоҳ саллаллоҳу алайҳи ва салламнинг ҳадислари Ислом шариатининг Қуръондан кейинги иккинчи асл манбаси ҳисобланади. Шунинг учун ҳам ҳадиси шариф Қуръон билан бирга шариатнинг асосини ташкил қилади. Бундан ҳадиси шарифлар ҳам Қуръон каби шариатнинг асосий манбаси эканлиги, Қуръон қандай қилиб кейинги авлодларга етказилган бўлса ҳадислар ҳам худди шундай кейинги авлодларга етказилиши керак эканлиги тушунилади.\nБу масъулиятни ҳис қилган саҳобалар ҳадисларни бирор-бир калимасига ҳам ўзгартириш киритмай тобеинларга, улар эса ўз навбатида табаа тобеинларга етказишга ҳаракат қилганлар. Баъзи саҳобалар бошқалари олдига бориб, Расулуллоҳ саллаллоҳу алайҳи ва салламдан эшитмай қолган ҳадислар бормикан, деган мақсадда улардан ҳадисларни тинглашар ва эшитмаганлари бўлса, уларни ўрганиб олишар эди. Бунга Ибн Аббос, Ибн Умар, Абу Саъид ал-Худрий разияллоҳу анҳум ва бошқа ёш саҳобаларни мисол қилиш мумкин. Бу ҳол тобеинлар ичида янада ривож топди. Тобеинлар ҳадис ва динга тегишли барча нарсаларни эшитиш учун саҳобаларни маҳкам тутдилар. Улардан Расулуллоҳ саллаллоҳу алайҳи ва салламнинг айтган ҳадисларини эшитишга жуда катта аҳамият қаратдилар. Бу мақсадда саҳобаларга соядек эргашар ва улардан ҳадисларни эшитардилар. Жуда кўплари бу борада машҳур бўлишди. Саъид ибн Мусайяб, Ҳасан Басрий, Асвад ибн Язид, Қатода, Урва ибн Зубайр, Алқама ва юзлаб тобеинлар бунга мисол бўлади. Тобеинлар ўз навбатида ҳадис ва шариатга тегишли барча нарсани ўзларидан кейингиларга, яъни табаа тобеинларга ўргатар эдилар. Бу ҳол шу тарзда давом этиб, ҳадис илми кейинги авлодларга етказилар эди.\nБу каби олим саҳоба ва тобеинлар “фақиҳ” деб номланар эди. Шу нарсага эътибор қаратиш керакки, “Мадинанинг етти фақиҳи” деб ном олган тобеинлар фақат фиқҳ билан шуғулланиб, бошқа (Қуръон, тафсир, ҳадис ва ҳоказо) илмлар билан шуғулланмаган экан-да, деган маъно келиб чиқмайди. Ким шу тушунчага борса, у нозик бир хатога йўл қўяди. Зеро, фақиҳ деб бизнинг наздимизда фақат фиқҳ илми билан шуғулланувчи одамга ишлатилади. Гўёки фақиҳ инсон ҳадис ва бошқа илмларга фиқҳчалик эътибор бермагандай. Аслида эса тобеинлар ва табаа тобеинлар даврида фақиҳ деб, бутун дин илмларини эгаллаб, бу борада жуда катта тажрибага эга ва айни вақтда маълумотлар орасидан ҳам кўпчилик одамлар эътибор бермаган нозик қирраларини билувчи инсонга айтилган. Айни шу маънода Расулуллоҳ саллаллоҳу алайҳи ва саллам “Кимга Аллоҳ кўп яхшиликни хоҳласа, уни динда фақиҳ қилиб қўяди”, - деб айтганлар. Чунки бу ҳадисда биз билган фақиҳларгина мақталмаганликлари аниқ. Зеро, Расулуллоҳ саллаллоҳу алайҳи ва саллам замонларида алоҳида фиқҳ деган илм йўқ эди. Балки унинг маъноси шариат сир-асрорларини, нозик қирраларни билувчи киши деганидир. Бу эса айни вақтда динга тегишли барча нарсани, хусусан, Қуръонни, ҳадисни жуда яхши билишни талаб қилади. Демак салафи солиҳлар даврида фақиҳ тушунчаси муҳаддис деган тушунчадан юқорироқ бўлган. Бундан мужтаҳид тобеинлар ва табаа тобеинлар фақатгина ривоятларни жамлаш билан шуғулланган муҳаддислардан устун бўлгани англашилади.\nЗеро, муҳаддис ҳадисларни жамлайди, уларни ишончлисини ишончсизидан ажратади ва айримларини китобларда қайд қилади. Мужтаҳидларда ҳам айнан муҳаддислардаги ривоятлар бўлади, лекин улар муҳаддислардан фарқли ўлароқ ҳадисларни фақат ривоят қилиш ё китобга қайд қилиш билангина эмас, балки уларни таҳлил қилиш, кўринишидан бир-бирига қарши кўринган ҳадисларни изоҳлаш, уларни бир-бири билан мувофиқлаштириш ва уларни Қуръон оятлари билан мувофиқ келишини изоҳлаш, икки манба наслари борасидаги саҳобалар ва ўзларидан олдин ўтганларниинг сўзларини шарҳлаш билан шуғулланадилар. Бу нарса улардан жуда катта илмни талаб қилади. Бу каби мужтаҳидларга Саййид ибн Мусаййаб, Мадинанинг етти фақиҳи, Имом Абу Ҳанифа, Имом Молик, Суфён Саврий, Имом Авзоий, Аҳмад ибн Ҳанбал, Имом Шофеий (раҳматуллоҳи алайҳим) ва бошқаларни мисол қилиш мумкин.\nАсфуски, XX ва XXI асрга келиб, динни яхши тушунмайдиган, олдинги олимларни қай даражада илмга эга бўлганликлари, улар давридаги илмий муҳит, битта ҳукм чиқариш учун қанчадан-қанча оят ва ҳадисларга яна бир карра назар солишлари ва барча кишилардан, ҳатто шогирдларидан ҳам маълумотлар олишга ташна бўлганликларини англамасдан барча жабҳада пешво бўлган мазҳаббоши мужтаҳид олимларга тана тошини отиш, уларни ҳадис ва Қуръонга амал қилмай, масалаларни ўз фикр ва хоҳишлари билан чиқаришларида айблайдиганлар чиқиб қолгани ҳеч кимга сир эмас. Табиийки, ана шу жабридийда мужтаҳидларнинг асосийларидан бири мазҳаббошимиз бўлмиш Абу Ҳанифа раҳматуллоҳи алайҳдир. Айниқса, улар мазҳаббошимизнинг фикрлари билан олинган бир қанча фиқҳий ҳукмларни саҳиҳ ҳадисга, баъзан умуман ҳадисга асосланмаганлигини, ҳадислар турганда ўз раъйлари билан фатво берганликларини айтадилар. Абу Ҳанифа (р.а.) ва унинг шогирларини “асҳоби раъй” деб номланишларининг асосий сабаби ҳам шу, деб кўрсатмоқчи бўладилар. Гўёки, Абу Ҳанифа(р.а.) ҳадисларни қўйиб, ўз фикрига таяниб далил чиқарган-у, бошқа мужтаҳидлар ҳадисга амал қилганлар. Табиийки, бу каби сўзлар улар салафи солиҳлар даврини яхши билмасликлари, ўзларининг тўлиқ илмлари бўлмагани ва бошқа бир қанча омилларга бориб тақалади. Уларнинг бу каби асоссиз гапларига бир қанча кўринишда раддиялар бериш мумкин. Улардан баъзиларини қуйида келтирамиз:\n- Ҳамма мужтаҳиднинг ҳам, хусусан Абу Ҳанифа(р.а.)нинг ҳам доим фатвоси остида албатта ё оятдан, ё ҳадисдан ёки саҳобанинг сўзидан иборат бир далил бўлган. Қачонки булардан биронтаси бўлмасагина ижтиҳод қилган.\n- Абу Ҳанифа (р.а.) 80 ҳижрий йилда туғилган ва айрим саҳобаларни кўрган. Бу нарса эса у зотнинг бошқа мазҳаббошилардан катта устунликка эга эканликларини билдиради. Ахир тобеинни табаа тобеиндан устунлигини Расулуллоҳ саллаллоҳу алайҳи ва салламнинг ўзлари айтганлар.\n- Абу Ҳанифа(р.а.)нинг 80 ҳижрий йилда туғилиб, ҳадисларни ровийларнинг оғзидан эшитганликлари, у зотдан кейин яшаган мужтаҳидлар билмаган гаплардан хабардор бўлганликларини англатади.\n- Абу Ҳанифа(р.а.)нинг 4000 мингта устози бўлган. Табиийки, улардан фақат дин ишларини ўрганган. У илмлар эса Қуръон, ҳадис, саҳоба ва тобеинларнинг сўзларига асосланган бўлган, албатта.\n- Абу Ҳанифа(р.а.)кўп ҳолларда олдин мавжуд бўлган ҳукмларни таржиҳ қилганлар. Саҳоба ва тобеинлар даврида учрамаган масалаларга янгидан ҳукм чиқарганлар. Чунки у зот айтган ҳукмлар саҳобалар ва тобеинлар орасида ҳам мавжуд бўлган. У зот эса фақатгина шу фикрни устун эканлигини исботлаб берганлар, холос. Масалан, намозда қўлни боғлаш масаласини олсак, Абу Ҳанифа(р.а)гача ҳам ҳамма намоз ўқиган ва намозда қўлини боғлаган. Лекин ҳамма ўзига етиб келган асарларга кўра турлича фикрда бўлганлар. Абу Ҳанифа(р.а) ўзига етиб келган ҳадис ва асарларни жамлаб, чуқур тааммул ва ижтиҳод билан уларнинг бирини таржиҳ қилган ҳамда буни исботлаб берган. Аслида эса қўлни киндик остига боғлашни у зот биринчи бор пайдо қилмаганлар.\n- Абу Ҳанифа(р.а.)нинг жуда кўплаб шогирдлари мужтаҳид даражасидаги олимлар бўлган. Улардан бир қанчалари эса ана шу даврнинг буюк муҳаддислари бўлишган. Масалан, Имом Абу Юсуф, имом Муҳаммад, имом Зуфар, Абдуллоҳ ибн Муборак, Вакеъ ибн Жарроҳ, Мисъар ибн Кидом, Али ибн Мусҳир, Яҳё ибн Закариё ва бошқалар. Манбаларда келишича, уларнинг 40 таси мужтаҳид олим бўлишган. Айни вақтда бу зотлар эса бошқа буюк муҳаддисларга бевосита устоз ёки устозларининг устози бўлганлар. Мана шу каби юз минглаб ҳадисларни биладиган буюк муҳаддислар ҳадисларга амал қилишни қўйиб, ўз ҳавои нафсига берилиб, фатво берувчи одамга шогирд бўлишлари ва унинг дарсида устозга жуда тавозеълик билан ўтиришлари мумкинми?! Бу гап кулгили эканлигини билиш учун инсон ақлли бўлиши шарт эмас.\n- Абу Ҳанифа(р.а.)нинг дарслари асосан мунозара тарзида бўлиб, бу мунозараларда юқорида зикр қилинган мужтаҳид одамлар иштирок этган. Баъзан бир масала жуда узоқ муддат ўрганилган. Охир-оқибат унинг ҳукми айтилган. Агар Абу Ҳанифа(р.а.) томонидан айтилган ҳукмлар далилларга, хусусан, ҳадисларга асосланмаган бўлганида дарсда ўтирган муҳаддислар албатта бундан норози бўлган ва бунга раддия келтирган бўлар эдилар. Лекин воқеликда улар имомнинг ҳукмларни далиллардан чиқариб олишлари, у зотда ҳаддан ташқари маълумотлар кўплиги ва далилларни тушунишда ақл-идрокларининг нақадар теранлигига қойил қолганликлари кўп китобларда нақл қилинган. Бу эса у зотнинг ҳукмлари жуда кучли далилларга таянганини кўрсатади.\n- Абу Ҳанифа (р.а)нинг илми мужтаҳид ва муҳаддис талабаларни қониқтиргани учун ҳам улар дарс ҳалқасида доимо у зотни интизор бўлиб кутганлар.\n- Абу Ҳанифа(р.а.)га ўз замондошлари таъна тошини отмаган. Балки у зот билан ҳамфикр бўлганлар ёки у зотдан кейин яшаганлар ҳам у зотни жуда мақтаганлар.\n- Абу Ҳанифа (р.а.)дан кейин ҳам катта олимлар, хусусан, муҳаддислар у зотнинг мазҳабини тутиши ҳам Абу Ҳанифа(р.а)нинг ҳадис борасидаги даражаларини кўрсатиб беради. Масалан, ҳижрий 164 йилда туғилган, буюк муҳаддис, жарҳ ва таъдил олимларидан бўлган Яҳё ибн Маъин ҳам Абу Ҳанифа(р.а) мазҳабини тутган. Манбаларда келишича, Яҳё ибн Маъин бир миллион асар жамлаган. Уни Аҳмад ибн Ҳанбал жуда ҳурмат қилган ва унинг яқин дўсти бўлган. Энди ўйлаб кўрайликчи, қачон бир миллион ҳадис тўплаган одам ўзга одамга эргашади? Қачонки, у одамни ҳадислари кўплиги ва уларни ўзидан яхшироқ тушунишини тан олган кишигина ўзидан олимроқ кишига эргашади. Аслида Яҳё ибн Маъин ҳам фаҳм-фаросатда машҳур эди.\n- Абу Ҳанифа (р.а.) ва у зотнинг шогирдларига “асҳоби раъй” деган номни ишлатилиши уларнинг ҳадисга таянмай, ўз фикрига кўра ҳукм чиқарганларидан эмас, балки Қуръон ва ҳадисни яхши билганликлари ва асарларни бошқалар илғамайдиган жиҳатларини кўра олганликлари сабабли бу ном у киши ва шогирдларига нисбатан ишлатилган. Чунки, раъй сўзи шу мақсадда ишлатилиши ҳам ана шу замонда урфда бўлган. Масалан, Имом Моликнинг машҳур устози Робиъага ҳам “Робиатур-Раъй” деб ном берилган.\nБу гаплардан шуни тушуниш мумкинки, аслида Абу Ҳанифа(р.а.) ҳадисларни билиш борасида буюк муҳаддислардан устун бўлсалар устун бўлганлар-у, лекин кам бўлмаганлар. Чунки у зотда ҳадисдан ташқари улардан ҳукм олиш салоҳияти ҳам кучли бўлган. Шу устунликни яхши англаган буюк муҳаддислар у зотга бевосита ёки билвосита шогирд бўлганлар ва ўзларини у зотга нисбатлаганлар. Айни вақтда улар бундан ўзларида фахр ҳиссини туйганлар. Бунга буюк муҳаддисларнинг юзлаб эътирофлари далил ҳамда бу маълумотлар кўпгина китобларда қайд қилинган. Демак, бугунги кунда У зотни насга, хоссатан, ҳадисга таянмай ҳукм чиқаришда ва ҳадисни яхши билмаганликда айблашлик гўё бир гўдакнинг хархашасига ўхшайди.\nўқитувчиси Ф. Маманасиров\n4560 марта ўқилди\nДругие материалы в этой категории: « Мазҳабимизда инсон манфаатлари\tАбу Ҳанифа – буюк имом »


ЎЗХДП ТОШКЕНТ ВИЛОЯТ КЕНГАШИ РАИСИ ДЕПУТАТЛАРНИ ТАНҚИД ОСТИГА ОЛДИ\nБугунги кунда Халқ депутатлари Тошкент вилоят кенгашида 15 нафар, шаҳар ва туман кенгашиларида 207 нафар Ўзбекистон ХДП депутатлари мавжуд. Сайлов жараёнларида ушбу депутатлар аҳолининг ишончини қозониб, депутат деган шарафли ва масъулиятли вазифани зиммасига олган эди. Хўш, депутатларимиз сайловчиларнинг хохиш-иродасини халқ депутатлари Тошкент вилоят Кенгашида қанчалик даражада ифодалай олаяпти? Улар ижтимоий-иқтисодий ислоҳотларни амалга оширишга қандай ҳисса қўшмоқда? Умуман вилоятда партиямизнинг Сайловолди дастури ижросини таъминлашда депутатлик гуруҳининг ўрни қандай бўлаяпти?\nАфсуски, ўтган 2017 йилнинг биринчи ярим йиллигида халқ депутатлари Тошкент вилоят кенгашидаги Ўзбекистон ХДП депутатлик гуруҳи фаолиятига назар солсак, юқоридаги саволларга жавоб топишда бироз қийналамиз. Депутатларимиз берилган ҳуқуқ ва имкониятлардан фойдалана олмаяпти. Буни шу ерда ўтирган ҳар бир депутат тан олиш керак.\nМаҳаллий кенгаш депутатларимизнинг кўриш мумкин. Масалан, жорий йилнинг 6 ойи мобайнида халқ депутатлари вилоят Кенгашидаги депутатларимиз бор йўғи 9 маротаба давлат ҳокимияти ва бошқаруви органлари мансабдор шахсларига депутат сўрови билан мурожаат қилган. Шундан, 3 та масала фуқароларнинг мурожаатлари, 6 таси Қонун ва Давлат қарорларининг бажарилиши бўйича масаладир. Афсуски, бирорта ҳам масала депутатлик гуруҳида ва доимий комиссиялар ҳамда сессия кун тартибига киритилмаган. Аслида, партия гуруҳлари томонидан жойларда давлат дастурлари ва бошқа меъёрий хужжатларнинг ижро этилиши устидан депутатлик назоратини олиб бориши ҳамда ҳудудларни ижтимоий – иқтисодий ривожлантиришнинг аниқ вазифаларини ҳал қилиш бўйича ишларга уларнинг фаол таъсир этишини таъминлаш лозим эмасми? Шундай экан, партиямиз депутатлари нега олти ойдан буён скут сақлаб юрибди. Улар депутатлик назорати нима, депутатлик ваколатлари, ҳуқуқларини билмайдими? Шу ўринда Президентимиз яқинда сиёсий партиялар,депутатлар иштирокида ўтказилган учрашувда “Депутат – фикри зикри билан халққа энг яқин одам, доимо эл-юртнинг ташвиш ва муаммолари билан яшайдиган, катта билим ва тажрибага эга бўлган шахс” дея таъкидладилар.\nШуни алоҳида эътироф этиш жоизки, аҳоли, хусусан сайловчилар олдида берган ваъдаларимизни амалга ошириш, партиямизнинг Сайловолди дастурида белгиланган вазифалар ижросини таъминлаш масалалари бевосита депутатларимизнинг фаоллигига боғлиқ. Шу боисдан аввало, маҳаллий Кенгашлардаги партия гуруҳлари иш фаолиятини қайтадан кўриб чиқиш зарур. Бунда, ҳар бир депутат ўзларининг ҳудудидаги муаммоларидан келиб чиқибиндивидуал режаларини ишлаб чиқишлари талаб этилади.\nДепутатларимиз ўзи сайланган округдаги муаммоларни аниқлаб, уларни ечимини топиш ҳамда амалиётга жорий этиш чораларини кўриб бориши зарур. Ҳар бир партия гуруҳи аъзоси партиянинг сайловолди дастуридаги устувор масалаларни ўзи сайланган округдаги ечимини кутиб турган масалалар билан ҳамоҳангликда иш режаларини шакллантириши ва унинг ижросини таъминлаб бориши лозим.\nБунда, партия гуруҳи томонидан ҳудуднинг ижтимоий-иқтисодий ривожланиши бўйича қабул қилинган дастурларни бажарилиш аҳволини соҳалар бўйича (ҳар ойда битта соҳани) ўрганиб, унинг ечими бўйича аниқ таклифларни бериб бориши талаб этилади.


10:01 18 Феврал 2018\n17:09 12.10.2017 (Янгиланган 22:03 12.10.2017) Ҳавола олиш\nТОШКЕНТ, 12 окт – Sputnik. Бугун Жиноят ишлари бўйича Миробод туман судида Боровский номидаги Тошкент тиббиёт коллежи талабаси Жасур Иброҳимовнинг ўлими юзасидан еттинчи суд мажлиси бўлиб ўтди, деб хабар берди Sputnik мухбири.\nСуд мажлисида марҳум Жасурнинг дўсти Фирдавс Фарҳод ўғли кўрсатма берди.\nЭслатиб ўтамиз, олтинчи суд мажлисида гувоҳлик берган Дилшод Абдуллаев жанжалга Жасур унинг тутинган синглиси Габриэлага гап отиб, тегажоғлиқ қилиб юрганини эшитгач, у билан "эркакчасига" гаплашиб олишни мақсад қилгани сабаб бўлганини билдирганди.\nҲаммаси Габриэлани деб бўлди - Жасур Иброҳимов иши бўйича гувоҳ Абдуллаев кўрсатмаси\nБугун судда кўрсатма берган Фирдавс Дилшод аслида ёлғон кўрсатма берганини маълум қилди.\nФирдавснинг айтишича, 2 май куни Жасур 1-курс талабаси бўлган Земфира исмли қизнинг олдига борган ва у билан танишмоқчи бўлган. Қиз дастлаб унга рўйхушлик бергандек бўлган, сўнгра эса "акамга айтаман" деб Дилшод Абдуллаевни чақирган.\nШундан сўнг Дилшод Жасурни яккама-якка гаплашиб олишга чақирган ҳамда Ислом ва бир гуруҳ йигитлар ҳам у билан бирга тўпланишган. Фирдавснинг кўрсатма беришича, Дилшод ва Жасур олдинда кетишаётганида Ислом йигитларнинг ичида туриб Жасурни "Он больной" деб атаган ва калака қилиб кулган.\nЭслатиб ўтамиз, Дилшод Абдуллаев суд давомида прокуратурада берган кўрсатмаларининг кўпини ўзгартирган, хусусан,олдинроқ Исломбек "Он больной деди", деб маълумот берган бўлса, кейин мен бундай деб айтмаганман, Исломбек "Жасурнинг травмаси бор", деган деб туриб олганди.\nФирдавсдан сўнг Жасур олиб борилган шифохонада ишлайдиган ҳамшира Сиддиқованинг кўрсатмалари тингланди.\nҲамширанинг айтишича Жасур жанжал тугай деб қолганида кимдир орқасидан келиб, тепки аралаш дўппослаб кетганини, кейин йигитлар кўпчилик бўлиб уни калтаклашгани ҳақида гапириб берган. Жасур ўшандан сўнг "ҳушимни йўқотдим", деб айтган.\n"Нега бу ҳақда илк тергов давомида кўрсатмаларингизда маълум қилмадингиз", — деган саволга Сиддиқова "Мен бу ҳақда илк тергов даврида ҳам айтиб бермоқчи бўлдим, аммо бош терговчи "ишни тезлаштир, қолганини судда гапирасан" деявергач, мени сўроқ қилиб турган киши сўзларимни охиригача тингламади, деди у.\nШунингдек, ўша куни воқеа жойидан узоқ бўлмаган ҳудудда таъмирлаш ишлари билан шуғулланган паркентлик ҳунарманд уста Миравло Темиров ҳам судда гувоҳлик берди.\nГувоҳ Жасур Иброҳимовнинг онасига жанжал юз берган вақтда қаерда бўлганлигини тушунтирмоқда\nУ 3 май куни 145-мактаб ёнида жойлашган МХХ биноси олдида ишлаётган бўлган.\n"Хапер сепаётгандим, 5-6 йигит асфальт кўчадан кириб келди. Олдимдан ўтишди. Кейин қарасам майкасини ечиб урушгани тайёр турган экан, биринчи ҳазиллашишаяпти, урушмаса керак, деб ўйладим. Мен ишни бошладим, бир вақт қарасам болалардан бири, кейин билсам Жасур экан (тергов давомида расмларини кўриб танидим) ерда ётибди экан. Қўлини кўтарди, шунда болалар ажратиб ташлади.\nВрач кўрсатмаси: Жасур Иброҳимов касалхонага оғир аҳволда олиб келинган эди\nБекор қилдиларинг дедим урушманглар дегандим, уларнинг ҳеч бири гапимга қулоқ солмади.\nЙигитлардан бири сув олиб келиб, йиқилган болани ўзига келтирди. Кейин сал нарироққа бориб, Жасур билан Ислом бир-бири билан калла уриштириб хайрлашди”, деди Темиров.\nУстанинг айтишича, уруш бошланганда Жасур билан Ислом бир-бирининг "башарасига" уриб ташлашган.\nТемировнинг таъкидига кўра, икки йигит ўртасидаги уруш узоғи билан 7 дақиқача бўлган.\nМаълумот учун, уста ва болалар ўртасидаги масофа тахминан 20 метрни ташкил қилган.


Ислом аҳкомларида инсон манфаатлари | Azon.uz - Ахборот-таҳлилий портал\n21:30 14.04.2018 402\nИсломда инсонларга фойда келтириш шунчаки тарғиб қилинадиган амал эмас, балки барча ҳукмлардаги бош мақсад ҳисобланади. Ислом аҳкомларини атрофлича ўрганган уламолар таъкидлайдиларки, Ислом шариати ўзининг барча аҳком ва кўрсатмаларида инсон манфаатларини рўёбга чиқаришни кўзлаган бўлиб, ушбу мақсадга эришиш учун керакли ҳукмларни жорий қилган. Шунинг учун ҳам ушбу ҳукмлар асосида ишлаб чиқилган фиқҳий қоидаларнинг аввало инсонга, жамиятга манфаат келтиришга қаратилганини кўрамиз. Уларнинг ҳар бири инсоний манфаатларга бориб тақалади. Шу боис уламолар: “Шариатнинг барчаси манфаат: у ё зарарни қайтаради, ёки фойдани жалб қилади”, деганлар.\nШариатимиз жорий қилган аҳкомларга назар ташласак, инсон манфаатлари катта урғу берилганига гувоҳ бўлишимиз мумкин.\nИслом аҳкомларида инсон манфаатлари қанчалар таъминланишини англаш учун оят-ҳадислардан олинган шаръий асослардан айримларини эслаб ўтиш кифоя:\nНиманинг яхшилиги ғолиб бўлса, жоиз, ниманинг ёмонлиги ғолиб бўлса, ножоиз.\nЗарарни даф қилиш фойдани жалб қилишдан устундир.\nЖамиятнинг манфаати якка шахсларнинг манфаатидан устун туради.\nЗарарни бартараф этиш ва фойдани жалб қилиш, машаққатни кетказиб, енгилликни жалб қилиш, торликни кетказиб, кенгликни жорий қилиш лозим.\nЗарар бартараф этилади.\nИккита зарардан бирини танлашга тўғри келиб қолса, зиёни камроғи ихтиёр қилинади.\nЗарар етказиш ҳам йўқ, зарар кўриш ҳам йўқ, зарарни зарар билан қайтариш ҳам йўқ.\nОммадан зарарни бартараф этиш якка шахсга етадиган зарарни кетказишдан устундир.


ЎзА - Оқ уйда Трамп ва Путиннинг навбатдаги учрашуви ҳақида эълон қилишди\n26.07.2018 01:07 Чоп этиш версияси\nОқ уйда Трамп ва Путиннинг навбатдаги учрашуви ҳақида эълон қилишди\nАҚШ президенти Дональд Трамп Россия етакчиси билан учрашувни АҚШда ўтган президент сайловларига “Россиянинг аралашуви” бўйича текширувлар якунига етгач, яъни 2019 йилда ўтказишни хоҳлайди. Бу ҳақида Америка етакчисининг миллий хавфсизлик бўйича маслаҳатчиси Жон Болтон маълум қилди, деб хабар бермоқда РИА Новости.\n“Президент Трамп президент Путин билан навбатдаги икки томонлама музокаралар “Россия жодугарлар ови” якунига етгач ташкил этилиши керак, деб ҳисоблайди. Шу сабабли биз буни 2019 йилнинг биринчи санасидан кейин амалга оширишга келишиб олдик“, — дея, Болтоннинг сўзларини келтиради Оқ уй матбуот хизмати.\nХабарда Трамп ёрдамчилари ёки Россиядан айнан ким томонидан келишув амалга оширилгани айтилмаган.\nТрамп одатда АҚШдаги 2016 йилги сайловларга Россиянинг аралашуви ва уни Россия ҳукумати билан тахминий алоқалари ҳақидаги текширувларни “Россия жодугарлар ови” деб атайди.\nЭслатиб ўтамиз, АҚШ президенти Дональд Трамп ва Россия Федерацияси президенти Владимир Путиннинг узоқ кутилган учрашуви 16 июль куни Финляндия пойтахти Хельсинкида бўлиб ўтди. Президентлар дастлаб икки соатдан кўпроқ вақт мобайнида тет-а-тет форматида суҳбат қилишди. Шундан сўнг делегациялар кенгайтирилган таркибда тушлик қилиб, кейин журналистлар саволларига жавоб беришди. Учрашув якунида етакчилар икки давлат ўртасидаги муносабатларни яхшилашга қизиқиш борлиги ҳақида баёнот беришди.\nКремл ва Оқ уй томонидан рад этилаётган Россиянинг АҚШ сайловларига “аралашуви” ва Трамп билан эҳтимолий алоқаларига оид суриштирув махсус прокурор Роберт Мюллер ва АҚШ конгрессининг ҳар икки палатасида амалга оширилмоқда. Лекин суриштирув бошланганига бир йилдан ошган бўлсада, ҳанузгача биронта далил келтирилгани йўқ.


Пентагон Россиянинг “Нур” сунъий йўлдоши хавфли манёврларни бажарганини маълум қилди\n12:41 / 10.10.2015\nПентагон Intelsat компаниясининг иккита ускунасига хавфли даражада яқинлашган Россиянинг “Луч” (“Нур”) сунъий йўлдошининг хатти-ҳаракатлари сабабли экспертлар ва ҳарбийлар билан бир қатор йиғилишлар ўтказди. Бу ҳақда Space News нашри хабар қилди.\nНашр маълумотига кўра, Россия ускунаси беш ой давомида Intelsat 7 ва Intelsat 901 сунъий йўлдошлари ўртасидаги геостационар орбитада ҳаракат қилган. У 2014 йил сентябрь ойида учирилганидан етти ой ўтиб, бир нечта манёрвларни амалга оширгандан сўнг ушбу орбитани эгаллаган.\nСўнгги вақтларда “Нур” бир неча маротаба Intelsat сунъий йўлдошларига хавфли даража (10 километргача)да яқинлашган. Сунъий йўлдош мутахассислари шу муносабат билан хавотирга тушиб, Пентагондан ёрдам сўраган, шунингдек, Россия томонига мурожаат юборган.\nНашрнинг маълум қилишича, улар ҳали ҳам жавоб олмаган.\n“Бу нормал ҳолат эмас ва биз хавотирдамиз”, - деди Intelsat президенти Кей Сирс Space News билан бўлиб ўтган интервьюда. Компания Россия ускунасининг Intelsat 7 ва Intelsat 901 сунъий йўлдошлари фаолиятига салбий таъсир кўрсатмаслигига чақирмоқда.


Суд жараёнида тадбиркор Умаровни қамоққа тиқишга амр қилган буюртмачининг шахси аниқ бўлди! « Ўзбекистон Халқ Ҳаракати\nСуд жараёнида тадбиркор Умаровни қамоққа тиқишга амр қилган буюртмачининг шахси аниқ бўлди!\n19 August 2018 - 2:34\nСУД ЖАРАЁНИДА ТАДБИРКОР УМАРОВНИ ҚАМОҚҚА ТИҚИШГА АМР ҚИЛГАН БУЮРТМАЧИНИНГ ШАХСИ АНИҚ-ТИНИҚ БЎЛДИ!\nНАҚАДАР ШАРМАНДАЛИК!: НАҲОТКИ ЎЗБЕК МИЛИЦИЯСИ ҚОНУНГА ҚАРАБ ЭМАС, ПУЛДОР БОЙВАЧЧАЛАР ЧЎНТАГИГА ҚАРАБ ИШ КЎРСА?\nИЧКИ ИШЛАР ТИЗИМИДАГИ БУНИНГДЕК ШАРМАНДАГАРЧИЛИКЛАР ПРЕЗИДЕНТ ҚУЛОҒИГА ЕТИБ ҚОЛГУДЕК БЎЛСА, МИРЗИЁЕВ, ШУБҲАСИЗ, ШУНДАЙ ДЕГАН БЎЛАРДИ: “БОБОЖОНОВ, КЎЗИНГИЗ ҚАЕРДА?! НЕГА МИЛИСАЛАРИНГИЗ ҚОНУНГА ЭМАС ПУЛДОРГА ИТОАТ ҚИЛМОҚДА? НЕГА ИЧКИ ИШЛАР ТИЗИМИНИ ҚОНУН ЭМАС, БИТТА БОЙВАЧЧАНИНГ ҚАППАЙГАН ЧЎНТАГИ БОШҚАРМОҚДА?!”\nМУСТАҚИЛ МАМЛАКАТИМИЗНИНГ АЙРИМ ИЧКИ ИШЛАР ИДОРАЛАРИ ХОДИМЛАРИ МИЛИЦИЯ ЭМАС, БОЙВАЧЧАЛАРНИНГ БУЮРТМАСИНИ БАЖО КЕЛТИРАДИГАН МАЛАЙЛАРИ ЭКАНЛИГИ ТАДБИРКОР УМАРОВ АДВОКАТЛАРИНИНГ МУЗОКАРА НУТҚИДА ЎЗ АКСИНИ ТОПГАН:\nСУД ЖАРАЁНИДА ТАДБИРКОР УМАРОВНИ ҚАМОҚҚА ТИҚИШГА АМР ҚИЛГАН БУЮРТМАЧИНИНГ ШАХСИ АНИҚ-ТИНИҚ БЎЛДИ!НАҚАДАР ШАРМАНДАЛИК!: НАҲОТКИ ЎЗБЕК МИЛИЦИЯСИ ҚОНУНГА ҚАРАБ ЭМАС, ПУЛДОР БОЙВАЧЧАЛАР ЧЎНТАГИГА ҚАРАБ ИШ КЎРСА?ИЧКИ ИШЛАР ТИЗИМИДАГИ БУНИНГДЕК ШАРМАНДАГАРЧИЛИКЛАР ПРЕЗИДЕНТ ҚУЛОҒИГА ЕТИБ ҚОЛГУДЕК БЎЛСА, МИРЗИЁЕВ, ШУБҲАСИЗ, ШУНДАЙ ДЕГАН БЎЛАРДИ: "БОБОЖОНОВ, КЎЗИНГИЗ ҚАЕРДА?! НЕГА МИЛИСАЛАРИНГИЗ ҚОНУНГА ЭМАС ПУЛДОРГА ИТОАТ ҚИЛМОҚДА? НЕГА ИЧКИ ИШЛАР ТИЗИМИНИ ҚОНУН ЭМАС, БИТТА БОЙВАЧЧАНИНГ ҚАППАЙГАН ЧЎНТАГИ БОШҚАРМОҚДА?!"МУСТАҚИЛ МАМЛАКАТИМИЗНИНГ АЙРИМ ИЧКИ ИШЛАР ИДОРАЛАРИ ХОДИМЛАРИ МИЛИЦИЯ ЭМАС, БОЙВАЧЧАЛАРНИНГ БУЮРТМАСИНИ БАЖО КЕЛТИРАДИГАН МАЛАЙЛАРИ ЭКАНЛИГИ ТАДБИРКОР УМАРОВ АДВОКАТЛАРИНИНГ МУЗОКАРА НУТҚИДА ЎЗ АКСИНИ ТОПГАН:(Адвокатларнинг музокара сўзи қўйилади)Доно халқимизда "Ахмоққа калтак, ақлга ишора" деган ҳикмтали ибора бор. Демоқчи бўлганимиз, адвокатлар музокарасидан кейин бир оғиз изоҳ ҳам ортиқча. Шу кеча кундузда суд ўз маслаҳат хонасига кириши кутилмоқда. Судья Бобонов маслаҳат хонасида суд терговида аниқланган ҳолатларга, адвокатлар томонидан келтирилган важларга ҳолисона баҳо беради ва Умаровга нисбатан адолатли ҳукм чиқаради, тадбиркорни суд залидан озод этади дея умид қиламиз.\nМалохат Эшанкулова paylaştı: 18 Ağustos 2018 Cumartesi\nДоно халқимизда “Ахмоққа калтак, ақлга ишора” деган ҳикмтали ибора бор. Демоқчи бўлганимиз, адвокатлар музокарасидан кейин бир оғиз изоҳ ҳам ортиқча. Шу кеча кундузда суд ўз маслаҳат хонасига кириши кутилмоқда. Судья Бобонов маслаҳат хонасида суд терговида аниқланган ҳолатларга, адвокатлар томонидан келтирилган важларга ҳолисона баҳо беради ва Умаровга нисбатан адолатли ҳукм чиқаради, тадбиркорни суд залидан озод этади дея умид қиламиз.


Қамоққа олинган тожик мухолифати етакчиларидан бири Маҳмадрўзи Искандаров адвокатларига кўра¸ Душанба расмийлари ҳимоячиларнинг ўз мижози билан ëлғиз учрашишларига ноқонуний тарзда тўсқинлик қилмоқдалар.\n21 январ 2021, Тошкент вақти: 19:35\nАдвокат Аъзам Бадриддиновнинг айтишича¸мухолифат фаоли ўтган ой қамоққа олинганидан бери¸ унинг ўз ҳимоячилари билан алоҳида учрашишига фақат бир марта рухсат этилган.\nТожикистон давлат газ ширкатининг собиқ раиси Искандаров¸ ўтган ой Москвада ушланиб¸ махфий равишда Тожикистонга олиб келинган.\nУнга терроризм¸ бандитизм ва ўз ваколатини суистеъмол қилганлик айблари қўйилмоқда. Искандаров тарафдорлари¸ айбларнинг уйдирма эканини таъкидлашмоқда.


Ғaйрaт Усмонов “Бaрселонa” футбол клубигa aтaб қўшиқ куйлaди\n"Лионель зарба йўлла, тугасин ҳужум голла", дея куйлайди Ғайрат Усмонов.\nЎзбекистонлик ашулачи Ғaйрaт Усмонов Испaниянинг “Бaрселонa” футбол клубигa aтaб қўшиқ куйлaди.\n“Энг зўрсaн, Бaрселонa... Дунёдa ҳaммaдaн ўзaрсaн, Бaрселонa!” сўзлaри билaн бошлaнувчи қўшиғидa хонaндa испaниялик клубни “Мaдрид аҳлини йиғлaтиб, кубоклaрни зaбт этишгa” чaқирaди.\nЎзбекистонлик футбол томошaбинлaри орaсидa “Бaрселонa” вa унинг асосий рaқиби ҳисоблaнмиш Мaдриднинг “Реaл” клубигa мухлислик қилувчилар сони оз эмaс.\nУлар ўртасидаги қизғин баҳсларни ижтимоий тармоқлар ва Интернет форумларда тез-тез учратиш мумкин.\nAйни дaмдa кaтaлонияликлaр Испaния чемпионaтидa пешқaдaмлик қилaётгaн бўлсa, мaдридликлaр улaрдaн тўрт очко ортдa - иккинчи ўриндa бормоқдa.\n“Сен дунёдa тенгсиз, “Бaвaрия” вa “Мaнчестер” олдингдa чўкaди тиз”, дейди Ғaйрaт Усмонов кaтaлониялик клубгa aтaлгaн қўшиғидa.


Янги ҳисоблагичлар 4-5 йилда яна алмаштириладими? » Ўзбекистон янгиликлари – Zamin.uz\n18 август 2019, 08:06\n- 4-5 йил аввал, ҳозиргидек, янги ҳисоблагичлар ўрнатиш зарурати ҳақида таклифлар илгари сурилди. Айрим жойларда амалга оширилди ҳам. Саволим шундан иборатки, яна 4-5 йилдан сўнг, янги технология ёки ҳисоблагичлардаги қандайдир замонавий ечим важ қилиниб, дастур ўзгармаслигига қанчалик кафолат бера оласиз? Одамлар қанча вақт хотиржам яшашлари мумкин?\n«Ҳисоблагичларга бўлган техник талабларни италиялик ҳамкорлар билан ишлаб чиқдик. Уларга қўйилган талаб бўйича хизмат муддати 25 йил. Ҳар 10 йилда қиёсловдан ўтказилиши шарт. Яъни 10 йил тўлмасдан, ҳисоблагични стандарт текширувидан ўтказиш керак, деган гап бўлиши мумкин эмас. У 10 йил “қилт” этмасдан ишлаб бериши лозим», - деди вазир ўринбосари.\nНафақат бизда, балки дунёнинг энг йирик инжиниринг компанияларида ҳам талаб ўзгаришига доир шубҳа йўқ (яъни, келгуси 25 йилда электр ҳисоблагичларга доир талаб ўзгармайди)», - деди Энергетика вазири ўринбосари Шерзод Хўжаев.\nЯнгиликлар » Жамият » Янги ҳисоблагичлар 4-5 йилда яна алмаштириладими?\n06:36 Тошкентда иссиқ сув учун «ақлли» ҳисоблагичлар ўрнатиш бошланади\n14:18 «Одноклассники» кўришлар сонини акс эттира бошлади


Президент боксчи Муроджон Аҳмадалиевга квартира ва автомашина совға қилди » Muzlik.uz - O‘zbekiston yangiliklari\nПрезидент боксчи Муроджон Аҳмадалиевга квартира ва автомашина совға қилди\nЎзбекистон президенти Шавкат Мирзиёев профессионал боксчи Муроджон Аҳмадалиевга Тошкентдан уч хонали уй ва Tracker автомашинасини совға қилди, деб хабар бермоқда Ўзбекистон Бокс федерацияси матбуот хизмати. Спортчи Маямида америкалик Даниел Романга қарши ўтказилган жангдан сўнг 3 февраль куни қайтиб келди. Беллашув якунларига кўра Муроджон Аҳмадалиев ҳакамларнинг алоҳида қарори билан ғалаба қозонди ва иккинчи енгил вазн тоифасида (55,225 кг гача) WBA ва IBF бўйича иккита чемпионлик камарини қўлга киритди. Бундан ташқари, чусталик спортчи профессионал рингда иккита чемпионлик камарини қўлга киритган биринчи ўзбекистонлик бўлди. Иккита унвон туфайли у 42 ёшли америкалик боксчи Леон Спинкс рекордини ҳам такрорлади, у 8-жангда афсонавий Муҳаммад Алини енгиб, мутлақ чемпионлик унвонини қўлга киритган эди. Олимпия шон-шуҳрати музейида боксчини тақдирлаш маросими бўлиб ўтди. Квартира ва автомобиль калитларини унга бош вазир Абдулла Арипов топширди. "Газета.uz"да реклама Аввалроқ, президент қарори билан боксчи Муроджон Аҳмадалиевга «Ўзбекистон ифтихори» фахрий унвони берилган эди.


Ўзбекистон олимпия терма жамоаси қизиқ муаммога дуч келди - Penalti.uz | Футбол янгиликлари олами!\n07:57 Kаземиро: «Бэйл ҳозир формада эмас» 50 0 Янгиликлар\n07:47 «Барселона» Байрутдаги портлаш юзасидан таъзия изҳор қилди 57 0 Янгиликлар\n07:31 «Ювентус» Саррининг ўрнини эгаллаши мумкин бўлган 5 мураббий билан алоқага чиқди 55 0 Янгиликлар\n04:30 «Фулҳэм» АПЛга қайтди 69 0 Янгиликлар\n04:19 «Ювентус» ЕЧЛ қайдномасидан Кавани ва Меньени чиқариб ташлади 70 0 Янгиликлар\n03:59 Марсело фаолиятида дуч келган қийин футболчини айтди 118 0 Янгиликлар\n03:50 Futbol TV телеканалининг 5 август кунги кўрсатувлар дастури 66 0 Янгиликлар\n22:38 А сериянинг энг яхши футболчиси аниқ бўлди. Бу — Роналду эмас 103 0 Янгиликлар\n21:49 Расмий хабар: Смоллинг "Рома"ни тарк этди 75 0 Янгиликлар\n19:34 Карим Бензема футболга муҳаббат қўйишига ким сабабчи бўлганини айтди 117 0 Янгиликлар\n14:58 Шомуродов “Ростов”даги мавқеини бой берди 203 0 Янгиликлар\n07:49 ЕЧЛ. «Ювентус»нинг «Лион»га қарши қайдномаси маълум 121 0 Янгиликлар\nЎзбекистон олимпия терма жамоаси қизиқ муаммога дуч келди\nЎзбекистон олимпия терма жамоаси дастлабки ўйинда ташкилотчилик билан боғлиқ қизиқ муаммога дуч келди.\nБу ҳақда таниқли мутахассис Алишер Никимбаев ўзининг телеграмдаги канали орқали хабар тарқатди.\nЭронга қарши ўйинда футболчиларимиз кийиб тушган футболкадаги ишлаб чиқарувчининг логотипи Осиё чемпионати эмблемаси билан яширилган эди.\nЯширилган эмблема бу "Pres-Jog" компанияси логотипи эди. Гап шундаки, Ўзбекистон миллий олимпия қўмитаси 2018 йилнинг сентябрь ойида Хитойнинг “QIERTE Co.Ltd” компанияси (“PRES-JOG” бренди) билан 2018-2022 йиллар учун ҳомийлик ва ҳамкорлик бўйича шартнома имзолаган эди.\nМазкур келишувга кўра, футбол бўйича Ўзбекистон олимпия терма жамоаси 2018-2022 йиллар оралиғида халқаро мусобақада "Pres-Jog" томонидан тақдим этилган либосларда ўйнаши мажбурий этиб қўйилган.\nАммо ўша воқеадан атиги бир ярим ой ўтиб Ўзбекистон футбол ассоциацияси "Jako" фирмаси билан шартнома имзолади. Ўша пайтда МОҚ ва ЎФА президенти бир инсон — Умид Аҳмаджонов раҳбарлик қилган эди. Яъни Ўзбекистон олимпия (U23) терма жамоасини кийинтириш ҳуқуқи бирданига иккита компания — "Pres-Jog" ва "Jako" компанияларига бериб юборилди.\nОлимпиячиларимиз шу пайтгача "Pres-Jog" формаларида ўйнаб келишди, аммо Таиланддаги Осиё чемпионати бошланиш арафасида "Jako" ўз ҳуқуқларини талаб қила бошлаган бўлиши мумкин. Шунинг учун футболкадаги "Pres-Jog" логотиплари устига Осиё чемпионати рамзи ёпиштириб чиқилди.\n23 ёшгача бўлган футболчилар ўртасидаги Осиё чемпионати саралаш босқичи: Ўзбекистон U23 терма жамоасининг Ҳиндистонга қарши ўйинида сурат.\n11.01.2020, 11:16 508 0\nОАВ диққатига: Ўзбекистон олимпия терма жамоаси бош мураббийи билан матбуот анжумани ташкил этилади\nЎзбекистон олимпия терма жамоаси бугун Ироқ билан баҳс юритади\nЎзбекистон олимпия терма жамоаси Тошкентдаги йиғинни якунлади


Хиёнатни унутиш осонми? • NeMolchi.uz\nBosh sahifa Jabrlanganlarga maslahat Хиёнатни унутиш осонми?\nХиёнатни унутиш осонми?\nЭр ёки хотин хиёнат қилди. Оила ажралиб кетмади. Аёл билан эркакни муроса йўлига солишди. Аммо уларнинг олдида хиёнатни унутиш, аввалги муносабатларни тиклашдек жуда мураккаб вазифа турибди. Буни уддалаш мумкинми?\nБаъзида бир-биримизни қучоқлаб, кечирим сўрасак бўлди, олдинги ҳислар қайтиб келади, хиёнат худди даҳшатли туш каби унутилади, деб ўйлаймиз. Аммо масала аслида биз ўйлагандан жиддий. Чунки хиёнатни психологик жароҳат сифатида қабул қилганмиз ва дард, алам, қўрқув, хафалик, асабийлик каби ҳислар гирдобида қолганмиз. Аксар ҳолатларда жуфтининг хиёнатини бошидан ўтказган инсон буни сотқинлик деб қабул қилади.\nБосқичма-босчиқ ҳаракат қилинг\nБарқарорликни қайтариш учун хиёнат келтирган салбий ҳисларни бирма-бир таҳлил қилиш керак. Энг азобли туйғу, бу хафалик. Ахир бизнинг ўрнимизга бировни афзал кўришди. Бу ҳар қандай инсоннинг шахсиятига тегади. Агар бор нафратимизни ташқарига чиқарадиган бўлсак, оила батамом бузилиб кетиши тайин. Шунинг учун хафаликни секин-аста билдириб бориш керак. Энг муҳимидан бошланг. Бунинг учун қулай фурсат топинг. Бир-бирингизни сокин вазиятда тинглай оладиган вақтни кутинг. Энг муҳими, ўзингиз билан ҳам, жуфтингиз билан ҳам ростгўй бўлинг. Ўйлаб кўринг, жуфтингиз сизга хиёнат қилгани билан, кўз очиб кўргани барибир сиз-ку. Сизни бекорга танламаган ва оила қурмаган. Хиёнат сизни 100 фоиз синдириб қўймаслиги ва ўзингизга берадиган баҳоингизни пастга туширмаслиги лозим. Хиёнатга қарамай, у олдингизда айбини тан олди ва сиздан узоқлашишни истамаяпти. Мана шу ҳақиқатнинг ўзи умр йўлдошингизга яна бир имкон беришга сабаб бўла олади. Ундан сиздаги айнан қайси хислатлар ҳамон қадрли эканини сўранг. Шу тариқа ўзингизга нисбатан тушиб кетган баҳоингизни секин-аста кўтаришга эришасиз.\nХиёнатга гувоҳ бўлган одамда кўпинча қуйидаги қўрқувлар пайдо бўлади: «Яна хиёнат қилса-чи? Нега севимли инсоним бошқани танлади?» Биз мудом ўзимизни рақобатчимиз билан таққослайверамиз. Ундаги афзал томонларни кўриб, ўзимизни пастга урамиз. Бу қўрқувлар муносабатларни асло тикламайди, балки бузишда давом этади. Шундай экан, учинчи шахс ҳақида ўйлашни бас қилинг. Оилани тиклашга рози бўлдингизми, демак, фақат икки инсоннинг муроса йўллари томон қадам ташланг.\nАтрофда юришни бас қилинг\nСтресс оқибатида кўпгина фикр-хаёллар сизни қийнайди. Натижада хиёнат ҳақидаги ўйлар бутун вужудимизни қамраб олади. Жуфтимизнинг хиёнатдаги ҳаракатларини таҳлил қилаверамиз. Бундай ҳолатда психологлар фикрларни қоғозга ёзишни таклиф қилишади. Токи хафалик енгиллашмагунга қадар ёзаверинг. Йиғлашдан уялманг, истасангиз тоза ҳавода кўпроқ юринг. Кўнглингизга сиғса, мусиқа тингланг. Бу асабийлик ҳолатини енгиллаштиради. Жуфтингизга эса охиста муомала қилинг. Хиёнат сизни не кўйга солганини гапириб беринг, фақат ортиқча вахима қилманг. Бунга нисбатан унинг жавобини тинглаб кўринг. Бир кун келиб, барча гина-аразлар унутилганидан кейин хиёнат мавзусига ортиқ қайтманг. Тўғри, кечириш осон эмас ва бу тез содир бўлмайди. Аммо салбий ҳисларни қайта-қайта эсга олавериш ҳам ярамайди.\nКемтиклик ўрнини тўлдиринг\nВақт ўтган сари хиёнат уйғотган салбий ҳислар бироз сўниб боради. Демак, нега учбурчак пайдо бўлгани ҳақида жиддий ўйлаб кўриш фурсати етибди. Хўш, қайси хатолар жуфтингизни хиёнат сари етаклади? Қандай камчиликларингиз бор? Буларга аниқлик киритиб олиш учун эса фақат мулоқот керак. Ичингизда айтилмаган сирлар қолмасин. Эркакка эътибор етишмаганми ёки аёлга ғамхўрлик, эр-хотин буларни очиқчасига ҳал қилиб олиши керак. Хиёнат жуфтлик учун мисоли синов. У муносабатларнинг нечоғли мустаҳкам эканини аниқлаб беради. Хиёнат муаммо бор жойда вужудга келади. Унинг илдизлари қаерда? Қарашларингиз, ҳақиқатларингиз, тафаккурингизни қайта кўриб чиқинг. Унутманг, олдингизда хиёнатдан бош эгиб турган инсоннинг ўзи ҳам виждон азобида қолган.


Windows 10 ўрнатгандан сўнг қилиш шарт бўлган 7 иш - Terabayt.Uz\nЎз компьютерингиз ёки ноутбукингизга илк бор Windows 10 ўрнатдингиз ёки ўрнатилган янгисини харид қилдингиз, дейлик. Операцион тизим тайёр, лекин унда айрим созлашларни амалга ошириш, керакли дастурларни ўрнатиш ҳам лозим.\nЎҚИНГ: Microsoft кишиларни янги Windows’га ўтишга мажбурлашнинг антиқа йўлини топди\nТизимни янгилаб олинг\nАгарда ноутбук ёки компьютерингиз ҳали кечагина ишлаб чиқарилмаган бўлса, унга заводда ўрнатилган Windows 10 аллақачон эскириб бўлганлиги эҳтимоли юқори. Шу боисдан тизимни янгилаб олишингиз керак – бу амал қурилмангизнинг ишлаш тезлигини ошириб, ҳимоясидаги «тирқиш»ларни ёпади.\nБунинг учун Wi-Fi орқали барқарор ва тезкор интернетга уланиб, «Пуск» тугмачаси менюсидаги «Параметры»ни очасиз. «Обновления и безопасность» варақасига ўтиб, «Доступные обновления»ни босасиз ва уёғи қийин эмас.\nWindows 10 тизимининг ўзида Microsoft Edge браузери ўрнатилган, лекин у планшет режимида ишлашга кўпроқ қулай. Ундан кўра Chrome, Firefox, Opera ёки «Яндекс.Браузер» ўрнатиб олганингиз маъқулроқ.\nАнтивирус ўрнатиб қўйинг\nЯнги тизимнинг ўзида Windows Defender антивируси мавжуд ва кўпчилик фойдаланувчиларга бўлаверади. Лекин интернет билан, шунингдек бошқа хотира қурилмалари (флешка ва ҳоказо) билан ишлайдиган бўлсангиз, қўшимча ҳимоя зарар қилмайди. Бу борада ҳам танлаш имкони катта: AVG, Avast!, Avira ёки «Касперский антивируси»дан бирини танлаш мумкин.\nЎҚИНГ: Компьютер ва ноутбукни флешка ва қаттиқ дискларни хавфсиз суғуриладиган қилиб созлаймиз\nКундалик иш учун керакли дастурлар\nКомпьютер ёки ноутбукда ишлашда сизга қўшимча дастурий таъминот маҳсулотлари ҳам зарур бўлади.\nA) Матнли файллар билан ишлашга Microsoft Office қулай; аслида у пулли, аммо бизда кўпчилик унинг лицензиясиз версияларидан фойдаланади. Бироқ функцияларига кўра ундан қолишмайдиган, легал тарзда бепул бўлган OpenOffice ёки LibreOffice кабилар ҳам бор.\nB) PDF-файллар билан ишлаш: Sumatra ёхуд SlimPDF.\nC) Архиватор: 7-Zip.\nD) Мессенжер: Skype, Telegram, ICQ.\nE) Видеоларни кўриш учун: VLC.\nШулардан кераклиларини ўрнатиб олсангиз, бу – компьютерингизда энг керакли дастурий таъминот жамланмаси бор, деганидир.\nОртиқча дастурларнинг автоматик ишга туширилишини ўчиринг\nАйнан шуниси – компьютерингиз тезкорлигини оширадиган муҳим қадамлардан биридир. Microsoft бошиданоқ ўрнатиб тарқатган иловаларнинг ҳаммасиям сизга керак эмас. Ортиқчасининг автоматик ёқилишини чеклаш учун «Диспетчер задач»ни очасиз, «Автозагрузка» варақасига ўтасиз, кераксиз дастур устига сичқончанинг чап тугмачаси билан чертиб, очилган менючадан «Отключить»ни танлайсиз.\nСтандарт дастурларни алмаштиринг\nWindows 10 тизимли компьютерингизда бирор турдаги файллар билан ишлаш учун стандарт дастурлар белгиланган бўлади. Масалан, интернетга кириш учун Edge турибди, аммо сиз бошқа, ўзингизга қулайроқ браузерни асосий қилиб белгилашингиз керак.\nБунинг учун «Пуск» → «Параметры» → «Приложения» → «Приложения по умолчанию» қисмига ўтасиз, уёғи ўз ихтиёрингизда.\nЗахира нусхалашни созлаш\nWindows 10 талқинида захира файли – бэкапларни даврий сақлашнинг ўз тизими мавжуд. Сиз эса уни созлашингиз мумкин (ва лозим ҳам).\nСозлаш учун «Пуск» орқали «Параметры»га ўтиб, «Обновление и безопасность»ни босасиз. Ўнг томонидаги «Служба архивации»ни, кейин эса «Добавить диск»ни танлайсиз. Шу янги дискда захира нусхалари сақланадиган бўлади; уларнинг яратилиш даврийлигини ҳам ўзингиз танлай оласиз.\nШулар орқали янги компьютер ёки ноутбукни ўзингизга мослаб олсангиз, унда ишлашингиз янада қулай ва мароқли кечади.\nЎҚИНГ: Windows’ни флешканинг ўзига ўрнатиб олиб, исталган компьютерда ишга туширамиз!\n#Windows 10 #иловалар #компьютер #маслаҳат #ноутбук